Cahaya Bena, Thailand – Jumpaan Terowong

“Kami maju lebih kurang 30 kilometer lagi, sebelum aku sampai ke kawasan tanggungjawabku. Kompeni A dan B berada di sisi kiriku dan Kompeni D di sebelah kananku. Setiap kompeni rifel disertai dua atau tiga anggota Polis Sempadan Thai (BPP) – satu kehendak pihak Thai bila kita beroperasi di kawasan mereka. Bersama-sama ku adalah tiga anggota BPP. Berkomunikasi dengan mereka merupakan satu cabaran, kerana mereka tidak tahu berbahasa Melayu atau Inggeris. Mereka mendapati ianya susah untuk mengikut corak operasi kami di dalam hutan.

Permukaannya sungguh mencabar. Lantai hutan lembab dan berpaya. Pokok-pokok tumbang yang besar menghalang laluan kami. Dengan beban berat di belakang kami, melepasinya bukan perkara yang mudah. Pada hari pertama, kawasan sukar sebegitu memang memperlahankan kami.

Aku sentiasa dalam pergerakan – mencari tanda-tanda yang ditinggalkan PGK yang mungkin memberikan aku petanda untuk diikuti. Tidak ada satu kesan pun. Kami melepasi hutan primer dan sekunder, melintasi bukit dan paya penuh dengan jerangkap samar, estet getah dan kampung. Masih tidak ada tanda-tanda dan pertembungan dengan PGK. Aku semakin yakin yang kami berada di tempat yang salah. Perancang-perancang operasi itu juga mungkin menyedari perkara tersebut. Selepas dua minggu, kami telah diarahkan untuk berkumpul semula di Markas Taktikal Batalion di sebuah kampung bernama Ban Tao.

Satu strategi baru telah dirancang. Operasi itu akan disambung pada skala lebih kecil. Beberapa unit, termasuk senjata bantuan akan ditarik balik ke belakang sempadan Malaysia. Hanya 3 Renjer akan kekal meneruskan operasi itu.

Setiap daripada empat kompeni rifel telah ditugaskan semula ke sektor baru. Berdasarkan maklumat risik musuh yang telah diberikan kepada kami, kali ini, aku tidak boleh memandang ringan kepada PGK itu. Menurut angka yang diberi, aku dinisbahkan 3:1 kepada musuh.  Aku masih mempunyai tiga anggota BPP yang disertakan bersamaku. Aku diberikan pula seorang Agen Khas Kerajaan (SGA) tambahan – seorang budak lelaki 15 tahun berketurunan Melayu Pattani. Dia telah bekerja dengan PGK di sebuah kebun sayur sejak setahun sebelumnya. Kerana kebun sayur itu dikatakan terletak di dalam kawasan tanggungjawabku, mencari lokasinya menjadi misi utamaku.

Didorong oleh kemiskinan, budak Pattani itu telah diumpan untuk bekerja di kebun sayur itu oleh PGK. Dia tidak dapat menunjukkan secara tepat lokasinya atau mengingati jalan menuju ke situ kerana dia dibawa ke sana dengan mata tertutup. Dia tahu kebun itu terletak di sebuah lembah. Dia dan hampir 30 orang PGK lain akan bekerja di kebun itu setiap hari dari jam 6.00 pagi hingga 6.00 petang. Kebun itu boleh ditemui melalui satu laluan. Untuk dua hari seterusnya, aku cuba mencantumkan maklumat yang aku berjaya keluarkan daripada budak lelaki itu.

Aku menetapkan pengkalan, segera menggali dan memasang kedudukan menembak mortar 60mm. Aku tidak mahu dikejutkan oleh PGK yang mungkin mahu menguji kekuatanku. Ketika meronda sambil memeriksa anggota-anggotaku, aku terkejut bila menemui sebuah ladang marijuana berhampiran lokasi itu. Setelah membakar ladang itu, kami bergerak ke lokasi lain.

Pada hari ketiga, dengan lima anggotaku, aku memutuskan untuk membawa budak lelaki itu untuk rondaan tinjauan untuk mencari kedudukan kebun itu. Aku tidak membawa BPP Thai itu kerana aku rasa mereka hanya membebankan aku, dan mereka juga tidak meminta untuk ikut sama. Selepas sejam, kami sampai ke sebuah hutan sekunder. Terdapat tanda-tanda dan kesan-kesan lama. Buluh dan anak – anak pokok telah ditebang dan diheret pergi. Hanya tunggul dan ranting-ranting yang tidak diperlukan yang ditinggalkan. Kemunginan besar ia digunakan di kebun itu. Ketika itu, aku tahu. Kebun itu pasti berada berdekatan. Aku berhenti secara kerap untuk mengimbas lembah-lembah dan bukit-bukit di berhampiran menggunaan binokularku.

Kemudian pada lebih kurang pukul 11 pagi, ketika aku berjalan di sepanjang sebuah rabung, aku terperasan satu lembaga berpakaian hijau di bawah sebatang pokok betik, lebih kurang 600 meter ke bawah sebuah lembah. Dia membelakangiku. Dua lembaga membawa sebuah guni besar di atas belakang masing-masing sedang mendaki tebing sebuah rabung lain. Jantungku terhenti sebentar. Aku telah menemui kebun sayur itu!

Aku menganalisa situasi itu dan berkira-kira tentang tindakanku seterusnya. Aku hanya mempunyai empat anggota bersamaku dan kami hanya bersenjata ringan.

Menurut budak lelaki itu, biasanya terdapat tidak kurang 30 anggota PGK di kebun itu. Menyerang mereka dengan hanya empat anggota adalah risiko yang terlalu besar dan membunuh diri. Aku menghantar balik dua anggota kumpulan rondaku ke pengkalan tetap kompeni dan mengarahkan mereka kembali bersama-sama bantuan dan beberapa senjata sokongan kompeni – mesingan kegunaan am (GPMG) 7.62 mm, sebuah pelancar grenad dan mortar 60mm.

Menjelang ketibaan platun sokongan itu ke lokasiku, ianya sudah jam 3.00 petang. Sebelum melancarkan serangan itu, aku harus betul-betul pastikan yang sasaran sudah dilembutkan. Aku menghubungi Markas Batalionku melalui radio dan memberitahu mereka rancanganku dan meminta bantuan tembakan artileri. Walaubagaimanapun, Bateri Artileri telah ditarik balik melepasi sempadan Malaysia ke Kroh (sekarang Pengkalan Hulu). Untuk meletakkan mereka kembali ke kedudukan menembak di tanah Thai akan mengambil beberapa jam, kerana mereka perlu mendapatkan kebenaran yang diperlukan. Aku menunggu dan sementara itu, memberikan rancangan kepada anggota-anggotaku dan bersiap sedia untuk serangan itu.

Penantian yang panjang itu sungguh menyiksakan dan aku mula tertanya-tanya samada PGK itu akan masih terus berada di kebun sayur itu. Aku memegang kata-kata budak lelaki itu – yang mereka akan berada di situ dari pukul 6.00 pagi hingga 6.00 petang setiap hari – tapi itu adalah ketika keadaan normal. Sekarang mereka mengetahui yang terdapat operasi di kawasan itu. Adakah mereka akan kekal dan meneruskan waktu bekerja mereka seperti biasa? Pada lebih kurang jam 6.00 petang, unit Artileri telah menghubungiku. Mereka sudah berada dalam kedudukan.

Aku memberikan kedudukan di belakang kebun itu kepada mereka. Aku tidak dapat mendengar letupan dari tembakan pertama dan memberitahu mereka untuk menjatuhkan tembakan seterusnya 800 meter lebih dekat dengan kedudukanku. Aku masih juga tidak mendengar sebarang letupan.Kegelapan sedang menyerkup dengan pantas. Aku tidak ada banyak waktu siang yang tinggal.

Aku memutuskan untuk melupakan tembakan persediaan artileri itu dan menggunakan senjata bantuan kompeniku sendiri untuk melembutkan sasaran itu. Selepas lima minit tembakan berat ke dalam rumah yang kelihatan samar-samar dari kedudukanku menggunakan mortar 60mm, pelancar grenad dan GPMG 7.62mm, platun serangan, diketuai Lt. M. Othman Baki, di dalam cahaya yang semakin malap, menjalankan serangan ke atas kebun sayur itu.

Tidak ada bunyi pertempuran. Tidak ada satu tembakan pun dilepaskan. Ianya adalah kenyataan yang pahit dan sukar untuk ditelan – kebun itu telah kosong! PGK telah meninggalkan tempat itu lebih awal. Ketika aku ternampak mereka pada pukul 11.00 pagi itu, mereka sebenarnya dalam perjalanan keluar.

Pada subuh esok paginya, kami menghampiri kebun sayur itu untuk meninjau lebih dekat. Malang sekali, seorang anggota telah terpijak jerangkap samar dan terpaksa dipindahkan keluar dari kawasan operasi dengan sebuah helikopter ke hospital terdekat di Pulau Pinang.

Kebun sayur itu adalah sebuah kebun lama, yang telah diusahakan sejak beberapa tahun, melihat kepada beberapa denai yang biasa digunakan di dalam dan sekitar kebun itu. Sebuah pondok beratap zink menjadi tempat berehat. Sebuah motorsikal diletak di dalamnya – menunjukkan hubungan dengan dunia luar.

Penggeledahan di kawasan itu mendedahkan sebuah denai yang digunakan yang membawa ke sebuah rabung di mana aku terlihat dua PGK mendaki bukit sebelumnya. Kebun sayur itu berselerakan dengan kartrij lama yang kosong. Budak itu memberitahuku, PGK biasa menembak ke arah helikopter dan pesawat Malaysia yang terbang rendah. Aku mendapat tahu kemudiannya yang lokasi itu adalah bersebelahan saja dengan Gubir di Kedah.

Pasukan Pemusnah Jerangkap Samar dari Kor Jurutera Diraja telah dihantar untuk membantuku. Dengan bantuan mereka, aku mengikut denai terguna yang sudah berusia berdekad itu yang nampaknya menghala ke Gubir di Kedah. Dalam proses itu, kami telah menjumpai tidak kurang 10 jerangkap samar sepanjang perjalanan itu. Menjelang masa itu juga, kami sudah berada hampir dengan sempadan Malaysia, kemungkinan tidak jauh dari Gubir di Kedah. Entah bagaimana, atas sebab-sebab yang hanya diketahui para perancang, aku telah diarahkan untuk menghentikan penjejakan itu. Aku sangat yakin, denai itu aan membawaku kepada salah satu kem besar mereka. Ianya adalah peluang yang terbuang.

Malam sebelumnya, Kompeni D telah menjalankan serang hendap dan membunuh dua PGK. Dua hari selepas penemuanku di kebun sayur itu, operasi itu telah berakhir dan kami telah diundurkan ke Kroh dan akhirnya balik ke kem kami di Taiping, Perak. Budak lelaki itu telah mengikutku dan tinggal di kuartersku selama beberapa hari sebelum dia pulang ke kampungnya di selatan Thailand.” – Petikan daripada autobigrafi Lt. Kol. (B) Robert Rizal Abdullah ( PGB), My Adventures. Diterjemahkan kepada “Perjalananku”oleh Aenid Abdullah

Ketika itu, antara tahun 1977-1978,  Leftenan Jeneral(B) Datuk Abdullah bin Samsudin menyandang jawatan selaku Panglima 8 Bridgade di kelantan. Setelah sekian lama berhadapan dengan masalah dek komunis yang bermain pukul curi, buat pertama kali pada ketika itu, kerajaan Thailand telah memberikan kebenaran bagi pasukan Tentera Malaysia untuk menjalankan pemburuan melepasi sempadan, dengan had kawasan operasi ditetapkan di  wilayah Narathiwat,Thailand.

Operasi cahaya bena II telah berlangsung di antara 7 Julai 1977 sehingga 28 Julai 1977,  dan pasukan Tentera Malaysia diketuai Datuk Abdullah telah  dibenarkan untuk mendirikan Markas Taktikal di Rong Rian Nikhon Weng bersama Markas Tentera Thai. Objektif utama pihak 8 Briged ketka itu adalah untuk menghapuskan  Regimen ke-10, PKM tetapi pihak tentera Thai tidak bersetuju dengan alasan agama Buddha melarang penganutnya membunuh orang lain.

Tetapi, mereka tidak ada masalah untuk membenarkan pihak malaysia melembutkan sasaran dikenalpasti melalui kaedah tembakan mortar dan artileri melepasi sempadan. Antara hasil operasi tersebut adalah  kem Regimen ke-10 yang ditawan di kawasan Bukit Batu Batong. Datuk Abdullah ketika itu memasuki sendiri kem tersebut, kerana tidak mahu anggotanya terkena jerangkap samar yang berselerak di pasang di situ.

Meski selama ini masyarakat dipasakkan dengan kepercayaan bahawa Rejimen ke-10 itu patut disokong kerana ia terdiri daripada mereka yang beragama Islam dan berketurunan Melayu, realitinya ketika menggeledah kem itu, Datuk Abdullah tidak menjumpai tempat solat,Al-Quran atau apa-apa yang berkaitan dengan ajaran agama Islam. Yang ada hanyalah  risalah-risalah dalam tulisan jawi berkaitan ajaran komunis,  buku merah Mao Tze Tong dan buku nyanyian Komunis dalam bahasa Melayu.

Di manakah bukti bahawa mereka di dalam rejimen itu adalah manusia-manusia yang tegar memegang agama Islam, tidaklah diketahui. Selepas perletakan senjata oleh Parti Komunis Malaya bersetuju meletak senjata, ahli-ahlinya bukan tidak sedar akan  kesalahan mereka, tetapi malu untuk mengakui perbuatan mereka dan berusaha menaikkan semangat dan menulis memoir untuk mengagungkan dasar perjuangan mereka.

Malah, Op Cahaya Bena II juga turut menjadi salah satu elemen yang mereka perlekehkan, di mana dikatakan bahawa teknik peperangan mereka begitu efektif sehingga menyebabkan pasukan Tentera Malaysia terpaksa berundur dengan kegagalan. Sedikit tidak mereka ceritakan tentang bagaimana mereka memprovokasikan penduduk Thailand untuk sama-sama berpiket bagi mendesak kerajaan Thailand menghalau keluar pasukan kita, atau bagaimana mereka sendiri berkelakuan sebagai penakut apabila hanya sekadar berani memasang jerangkap samar atau menembak secara curi-curi, dan bukannya bertempur secara berhadapan dengan pasukan Malaysia.

Encik Hamidun B Samsudin atau dikenali sebagai Pak Lang, berada di sana ketika Operasi itu dijalankan. Beliau yang bernombor badan 933550 merupakan anggota batalion ke-3 Rejimen Renjer Diraja ( 3RRD) ketika itu, yang diletakkan di dalam pasukan Risek Gempur / Unit’s Combat Intelligence Squad ( UCIS) yang dipertanggungjawabkan bersama-sama Lt. Kol. Robert Rizal ketika itu. Penyertaan beliau semasa Op Cahaya Bena II mengumpulkan bagi beliau antara pengalaman paling berharga sepanjang kerjaya dan hidupnya. Antara yang paling mengesankan adalah jumpaan terowong komunis ketika terlibat di dalam operasi tersebut. Apa yang dikisahkan oleh Lt. Kol. Robert Rizal di dalam biografi beliau, turut dilalui oleh Pak Lang.

Menurut Pak Lang, anak komunis yang ditumpangkan bersama-sama pasukannya itu bernama Ismail, dan beliau memang mengenali budak itu kerana unitnya yang ditugaskan menjaga budak tersebut. Bersama 5 lagi orang anggota termasukPak Lang dan Ismail, Lt. Kol. Robert telah ke lokasi tersebut. Setelah ditinjau kawasan kebun yang dimaksudkan, mereka ternampak 3 orang komunis sedang bekerja, dan jarak kebun tersebut daripada kedudukan asal pasukan adalah agak jauh.

Berdasarkan maklumat daripada Ismail, mereka merasakan sekadar senjata M16 yang mereka bawa itu tidak mencukupi kekuatannya jika mereka mahu berhadapan dengan pasukan musuh yang dikatakan berkekuatan agak besar, yang selalunya ada di situ. Maka, 2 orang anggota telah diarahkan untuk pulang ke kedudukan pasukan mereka dan kembali bersama-sama senjata bantuan lain iaitu mesingan kegunaan am (GPMG) 7.62 mm, sebuah pelancar grenad dan mortar 60mm. Bantuan tembakan yang diminta daripada pasukan yang diundurkan melepasi sempadan  tidak mengenai sasaran, dan disebabkan jarak yang agak jauh, pasukan yang tiba dengan senjata yang diminta juga sampai agak lambat.

Segalanya seakan serba tidak kena. Dengan menggunakan senjata apa yang ada, pasukan Lt. Kol. Robert bertindak menembak sendiri ke arah sasaran. Sayangnya, musuh sudah pun tidak kelihatan. Hendak dijadikan cerita pula, ketika membuat tinjauan selepas usaha melembutkan sasaran itu, seorang daripada anggota platun mereka terkena jerangkap samar, menyebabkan tumitnya putus. Pak Lang tidak ingat namanya dengan tepat. Yang diingatnya, anggota tersebut bernama Din.

Apa yang berlaku adalah, ketika turun untuk memeriksa kebun itu dengan lebih terperinci, 4 orang anggota itu telah berpecah, sedang anggota yang lain mengekalkan kedudukan mereka di bukit di atas kebun tersebut. Din secara bersendirian, kebetulannya telah menghampiri sebuah tokong yang terdapat di kebun itu. Tanpa diduga, satu letupan telah berlaku menyebabkan Din tercampak dan tumitnya putus. Din sendiri telah meminta agar tumitnya itu – kalau dijumpai, agar ditanam di situ saja. Itulah yang dilakukan oleh Pak Lang dan rakan-rakannya.

Kecewa dengan apa yang berlaku, sebagai ketua platun, Lt. Kol. Robert melepaskan geramnya dnegan menembak selaras GPMG. 200 butir peluru berselerakan kelonsongnya di kebun itu kala hari sudah menghampiri senja. Manakan tidak kecewa – musuh sudah di depan mata, tapi segalanya seakan tidak berfungsi atau berjaya.

Keesokan paginya, mereka melakukan penjejakan sekali lagi. Tujuannya adalah untuk mengesan jerangkap samar yang dipasang di kebun itu, yang antaranya telah menyebabkan kecederaan pada salah seorang anggota mereka. Ketika menjejak itulah, mereka terjumpa pintu terowong yang terletak kira-kira 500 meter daripada tokong di mana Din terkena jerangkap itu.

Dan di situ, ternyata jerangkap samar yang dipasang begitu berselirat. Melihat kepada keadaan pintu terowong itu, Pk Lang dapat membuat andaian yang ianya adalah cukup luas dan selesa untuk dilalui, dan itu adalah kali pertama jumpaan sebegitu terjadi kerana sebelum itu, pasukan Tentera Malaysia sememangnya tidak pernah beroperasi di kawasan tersebut yang terletak di sebelah Thailand. Jumpaan secara kebetulan itu – tanpa mereka ketahui, sebenarnya banyak membantu operasi pasukan Malaysia selepas itu. Terowong itu adalah sebahagian daripada sistem terowong yang sebenarnya digunakan oleh komunis untuk melarikan diri setiap kali berhadapan dengan tindak balas daripada pasukan Tentera kita, dan disebabkan oleh kekangan sempadan, mereka boleh lolos dan bersembunyi di sebelah Thailanda tanpa gusar.

Esoknya, terowong itu telah diletupkan. Bantuan artileri juga diminta menembak musnah kebun tersebut bagi menggalkan usaha musuh mendapatkan bekalan makanan dari situ. Usaha penjejakan tidak dapat diteruskan memandangkan jerangka samar yang terlapau banyak di situ.

Meski Rejimen ke-10 mempropagandakan bahawa Op Cahaya Bena II adalah satu kegagalan, hakikatnya, ia menjadi permulaan yang baik bagi pasukan Malaysia. Dengan penemuan pintu terowong di situ, ia telah membawa kepada penemuan pintu terowong lain, antaranya yang terdapat di Gubir, dan pada masa yang sama, membantu pasukan Tentera merencanakan operasi lebih efektif dengan menyekat laluan melarikan diri buat mereka… =WRA=


Cerita-Cerita Rakyat Yang Terkenal Dalam Kalangan Orang Melayu

Cerita Rakyat adalah salah satu bentuk sastera rakyat Melayu yang tertua. Utley (1965) menyatakan sastera rakyat adalah bercorak lisan yang dituturkan. Ianya bermaksud diceritakan secara lisan dari satu generasi ke satu generasi. Kebanyakan cerita-cerita rakyat berasaskan keadaan persekitaran dan budaya ketika itu (Othman Puteh 1984). Menurutnya lagi cerita rakyat mengandungi pengajaran, komedi dan nilai murni dan sebagainya. Menurut Normaliza Abdul Rahim (2014) Sastera rakyat boleh dibahagikan kepada beberapa kategori. Antaranya cerita keperwiraan, haiwan, hantu dan mistik, epik dan dongeng, mitos dan komedi. Antara cerita rakyat popular;

Si Tanggang

Cerita rakyat yang popular hingga dibukukan dan divisualkan. Pada zaman kegemilangan filem Melayu, Si Tanggang telah difilemkan pada tahun 1961 dan diarahkan oleh Jamil Sulong. Filem ini dibintangi oleh Jins Shamsuddin dan Zaiton. Kisah mengenai Tanggang yang hidupnya merempat bersama ibunya dan sering dibuli dan diejek oleh penduduk kampung. Akhirnya Si Tanggang berhijrah. Pada mulanya dia menjadi kuli sebuah kapal. Atas kerajinan dia telah berjaya menjadi Nakhoda kapal hingga memikat anak gadis orang kaya pemilik kapal lalu berkahwin.

Akhirnya suami isteri itu berlayar ke pelabuhan di mana tanggang berasal. Penduduk kampung yang terlihatkan Tanggang telah memberitahu ibunya yang merindukan anaknya. Ibunya yang berasa gembira dengan kepulangan anaknya lalu ke pelabuhan memanggil anaknya yang berada di dek. Si tanggang berasa malu dengan keadaan ibunya berbanding kecantikan dan kemasyuran yang di ada. Dia tidak mengakui ibunya dan menolak ibunya dari kapal.

Ibunya berasa sangat sedih. Lalu dia berdoa agar Si Tanggang mendapat balasan. Maka Si tanggang dan seluruh isinya disumpah menjadi batu.

Pak Pandir dan rakan-rakan

Sebenarnya cerita Pak Pandir, Pak Kadok, Lebai Malang, Pak Belalang dan Si Luncai adalah satu kumpulan cerita jenaka yang dikumpulkan di dalam sebuah buku yang bertajuk “Cherita Jenaka” yang diterbitkan pada tahun 1908. Pengarangnya adalah Sir R. O. Winstedt dan A. J. Sturrock yang mengumpulkan cerita rakyat komedi dalam satu buku.

Pak Pandir digambarkan seorang susuk yang lurus bendul. Dia mempunyai seorang isteri iaitu Mak Andeh yang pening dengan teletah Pak Pandir. Ceritanya berkaitan apa yang berlaku menimpa keluarga dan dirinya. Lebai Malang pula ada cerita mengenai seorang lebai yang telah diundang untuk ke kenduri dia dua buah kampung. Di dalam perjalanan dia berfikir makanan atau habuan apa yang paling terbaik. Akhirnya dia kempunan kerana asyik berfikir dan selalu berpatah balik.

Hikayat Sang Kancil

Ini antara yang popular dan telah dikomersilkan dalam bentuk visual pada zaman moden (1980an). Hikayat Sang Kancil yang mengandungi kira-kira 20 cerita. Cerita ini mengisahkan mengenai sang kancil yang memperdayakan binatang lebih besar yang bersifat sombong dengan menggunakan kebijaksanaan yang ada padanya. Cerita binatang tujuannya bukan sekadar untuk menghibur tetapi juga untuk memberi pengajaran yang baik supaya dapat diambil oleh para pembacanya. Ajaibnya penglipur lara akan mengatakan sang kancil ini boleh bercakap seperti manusia biasa.

Batu Belah Batu Bertangkup

Ia meceritakan tentang kisah sepasang suami isteri yang miskin, Si Kantan (suami) dan Si Tanjung (isteri) yang dipercayai menetap di Bukit Berapit, kira-kira sebatu dari Pangkalan Kapar, Klang. Mereka berdua menyara hidup dengan mengambil upah menganyam atap nipah, bersawah, menganyam tikar, menangkap ikan sungai dan sebagainya sehinggalah berjaya memiliki sebidang tanah dan sebuah rumah.

Pada suatu hari, mereka pergi ke pinggir hutan untuk mencari sayur. ketika sedang asyik memetik daun cemperai, mereka terdengar akan suara yang kuat lagi menggerunkan. Si Kantan memberitahu kepada isterinya bahawa itulah gua Batu Belah Batu Bertangkup sebagaimana pernah diceritakan oleh datuknya suatu ketika dahulu. Selang beberapa tahun kemudian, mereka dikurniakan 2 orang cahaya mata, seorang anak perempuan Si Bunga Melur namanya dan seorang lagi anak laki-laki Si Pekan gerangannya. Namun, sayang Si Kantan telah meninggal dunia sewaktu anak-anak mereka masih kecil, ini menjadikan Si Tanjung hidup tidak keruan, dan hilang tempat bergantung.

Pada suatu hari, Si Tanjung telah berjaya mengail seekor ikan tembakul sementelah dia mengidam telur ikan tersebut. Disuruhnya Si Melur merebus telur ikan itu sementara dia pergi mandi. Apabila telur itu masak, sebahagiannya diberikan kepada Si Pekan dan sebahagian lagi disimpan untuk ibunya. Si Pekan menangis kerana dia ingin makan lagi telur ikan bahagian ibunya sehingga memaksa kakaknya memberikan telur itu kepadanya. Si Melur mendapat sebiji telur ayam untuk mengantikan telur ikan sebagai lauk ibunya.

Perbuatan Si Pekan membuatkan Si Tanjung merajuk, terkilan dan amat terkecil hati.
Tanpa memikir panjang dan membuat keputusan terburu-buru, Si Tanjung akhirnya lari meninggalkan rumah, sambil memanggil-manggil nama “Batu Belah Batu Bertangkup” untuk memakan dan menelannya. Walaupun dirayu belas kasihan dengan tangisan oleh Si Bunga Melur yang terus berlari sambil mendukung Si Pekan. Sebagai kanak-kanak, langkahnya tidak secepat ibunya. Sampai di pintu gua batu itu, ibunya sudah ditelan oleh batu itu, Si Melur pun jatuh pengsan.

Bawang Putih Bawang Merah

Menceritakan dua orang anak perempuan sama bapa dan berlainan ibu, Putih, anak perempuan yang bersikap lemah-lembut dan bersopan-santun kepada orang tua dan Merah, anak perempuan yang bersikap kurang ajar dan tiada sopan-santun. Cerita ini mengajar supaya anak-anak sekarang bersabar apabila menghadapi rintangan, lebih menghormati orang tua dan tidak tamakkan harta. Selain itu, cerita ini turut mengajar bahawa perbuatan jahat akan dibalas jahat. Antara cerita rakyat yang divisualkan dalam bentuk filem dan drama.

Puteri Santubong Dan Puteri Sejenjang

Puteri Santubong dan Puteri Sejenjang ialah dua orang puteri dewa kayangan yang mempunyai paras rupa dan kecantikan yang tiada tolok bandingnya ketika itu. Sesiapa sahaja yang memandang pasti akan terpikat. Paras kedua-dua puteri anak dewa dari kayangan itu bagaikan purnama menghias alam, bersinar-sinar bergemerlapan. Alis mata, yang lentik dan ekor mata seperti seroja biru di kolam madu. Walaupun ketinggian tubuh mereka hanyalah sederhana tetapi suara mereka cukup merdu seperti seruling bambu. Inilah kelebihan yang terdapat pada Puteri Santubong dan Puteri Sejenjang.

Sumber:

Cerita Rakyat Membentuk Moral Positif Melalui Nilai Murni. Mohd Firdaus Dan Normaliza.2014. UMT.

THE NEARLY FORGOTTEN MALAY FOLKLORE: SHALL WE START WITH THE SOFTWARE? Normaliza Abdul Rahim. 2014. Tojet Online.

Cherita Jenaka, iaitu Pa’ Kadok, Pa’ Pandir, Lebai Malang, Pa’ Belalang, Si-Lunchai, ed. R.O. Winstedt & A.J. Sturrock, Singapura: Malayan Publishing House, 1908.


Khalifah Zalim Yang Mengisytihar Dirinya Tuhan

Apabila berbicara tentang manusia yang mengaku dirinya tuhan, pasti nama Firaun akan jadi sebutan. Ye lah Firaun mendakwa diri baginda tidak pernah ditimpa sebarang kecelakaan dan sentiasa sihat sepanjang masa. Ditambah pula Firaun pemerintah Mesir Purba yang merupakan antara empayar terbesar. Jadi Firaun secara sukarela dan bongkaknya terus mengaku jadi tuhan.

Paling menarik sekali selepas era Firaun pun masih ada lagi pemerintah yang mengaku dirinya tuhan. Perkara ini berlaku ketika era kegemilangan pemerintahan Islam dan yang mengaku tuhan tu adalah daripada salah satu khalifah empayar Islam.

Khalifah empayar Islam mana yang mengaku sebagai Tuhan tu?

Khalifah itu adalah Al-Hakim Bin Amrullah. Pada mulanya, baginda berjaya menaiki takhta setelah ayahanda mangkat dalam perjalanan melawat tanah jajahan di Syria. Sayangnya Al-Hakim Bin Amrullah baru berumur 11 tahun ketika ayahandanya mangkat. Jadi sebelum mangkat, ayahandanya telah memerintahkan para pegawainya mengambil alih Fatimiyah sehinggalah Al-Hakim Bin Amrullah dewasa.

Setelah meningkat dewasa, kuasa pemerintahan dikembalikan semula kepada Al-Hakim Bin Amrullah lantas baginda terus dilantik sebagai khalifah keenam Fatimiyah. Naik sahaja takhta, Al-Hakim Bin Amrullah mewarisi sebuah empayar yang meliputi Afrika Utara, Sicily, Syam dan dua kota suci umat Islam.

Disebabkan Empayar Fatimiyah agak besar, pelbagai masalah telah melanda. Tambah lagi pening kepala, Al-Hakim Bin Amrullah telah menyelesaikan masalah tersebut dengan kekerasan. Salah faham antara syiah dan sunni menjadi semakin parah semasa era baginda. Sebagai pemerintah, baginda seharusnya menjadi titik tengah untuk mendamaikan kedua-duanya.

Tapi lain pulak yang jadi sebab Al-Hakim Bin Amrullah terlalu memihak kepada syiah. Apa yang baginda buat adalah memerintahkan sahabat Rasulullah dan tiga khalifah pertama Islam dilaknat secara terbuka. Baginda juga menitahkan agar segala kata-kata cacian itu diukir di dinding masjid.

Paling kelakar sekali Al-Hakim Bin Amrullah pernah mengharamkan makanan tradisional Mesir iaitu mulukhiyya. Katanya itu merupakan makanan kegemaran Muawiyah. Orang Syiah memang sangat tak suka dengan Muawiyah. Sebab dia dianggap merampas kuasa daripada pemerintah yang hak.

Bukan setakat itu sahaja, toleransi agama boleh dikatakan tidak wujud pada era pemerintahan Al-Hakim Bin Amrullah. Sebab baginda telah melarang penganut Kristian menyambut Easter and the Epiphany of the Lord.

Tambahan pula, baginda telah bertindak memusnahkan gereja Holy Sepulcher di Palestin hingga menyebabkan ramai penganut Kristian marah dan tidak berpuas hati. Bahkan ada yang cakap tindakan Al-Hakim Bin Amrullah ini menjadi penyebab kepada perang salib.

Selain itu Al-Hakim Bin Amrullah boleh dikatakan kurang gemar dengan wanita. Sebab baginda telah hasilkan satu undang-undang khas untuk melarang wanita keluar dari rumah sesuka hati. Para tukang kasut juga dilarang menghasilkan kasut untuk wanita. Kalau berdegil juga pasti dibayangi hukuman ngeri.

Ada yang lagi gila iaitu  Al-Hakim Bin Amrullah mengaku dirinya adalah tuhan. Pengakuan ini turut disahkan oleh Muhammad ad-Darazi iaitu pengasas ajaran Druze.

Bermakna semua orang yang menganut ajaran Druze ini mengakui Al-Hakim Bin Amrullah adalah tuhan. Ironinya betul rasanya sebab Firaun dan Al-Hakim Bin Amrullah berasal daripada negara yang sama iaitu Mesir.  Buat pengetahuan semua, ajaran Druze merupakan pecahan daripada Syiah Ismailiyah.

Apabila Al-Hakim Bin Amrullah tiba-tiba hilang pada tahun 1021, ramai berspekulasi bahawa baginda telah dibunuh dan dihapuskan tanpa jejak. Tapi penganut ajaran Druze berbeza pendapat dalam hal ini. Mereka mendakwa Al-Hakim Bin Amrullah tidak hilang tetapi kembali kepada bentuk bukan manusia. Kata deme lagi Al-Hakim Bin Amrullah merupakan satu manifestasi tuhan dan akan kembali di akhir zaman sebagai penyelamat.

Disebabkan perangai Al-Hakim Bin Amrullah yang agak pelik dan gila ini, baginda telah digelar sebagai Hakim the Mad.

Kalau korang nak tahu hala tuju Fatimiyyah ni, jemput baca PERANG SALIB PERTAMA: KELAHIRAN TEMPLAR. Buku ni mengumpulkan sejarah melalui perspektif tidak pernah ditulis di Malaysia… iaitu perspektif Byzantium dalam Perang Salib Pertama. Selalu kita tengok antara Pope, Eropah dan Dunia Islam jer. Buku ni boleh dibeli di https://bit.ly/perangsalibpertamaa <– E-BUKU.

RUJUKAN:

Asbridge, T. (2004). The First crusade – A new history: The roots of conflict between Christianity and Islam. Free Press.

Brasil, T. (2020, Oktober 15). When the Caliph went mad: The reign of al-Hakim. Islamic History. Dipetik daripada https://historiaislamica.com/en/when-the-caliph-went-mad-the-reign-of-al-hakim/

Elkamel, S. (2010, Ogos 24). Caliph of Cairo: The rule and mysterious disappearance of Al-Hakim bi-Amr Allah. Egypt Independent. Dipetik daripada https://egyptindependent.com/caliph-cairo-rule-and-mysterious-disappearance-al-hakim-bi-amr-allah/


Indonesia Normalisasikan Hubungan Dengan Israel?

Betul ke pernyataan di atas?

Atau ia hanya sekadar retorik untuk menaikkan kemarahan umat Islam? Maaflah kalau terpanjang sikit. Harap sudi baca.

Kita tahu bahawa Indonesia adalah antara negara Islam yang lantang dalam memperjuangkan isu Palestin. Tetapi, berita semalam, boleh baca di sini: t.ly/Z1MM mungkin meresahkan sebahagian dari kita. Sebelum kita membuat sebarang spekulasi, maka elok kita tahu dasar luar Indonesia terhadap konflik Palestin-Isra.el.

Sejak Indonesia merdeka dari penjajahan Belanda pada Disember 1949, Isra.el telah cuba untuk membuat mengadakan hubungan diplomatik bersama Indonesia. Cubaan mereka yang pertama adalah apabila mereka mengucapkan tahniah kepada Sukarno dan Menteri Luar, Muhammad Hatta.

Kemudian, Isra.el juga telah mengiktiraf sepenuhnya Indonesia sebagai sebuah negara baru pada Januari 1950. Hatta telah respon dengan ucapan terima kasih tapi Indonesia tak iktiraf negara haram Isra.el.

Cubaan mereka seterusnya Isra.el adalah dengan mereka menyatakan ada satu misi yang ‘baik’ untuk kebaikan Indonesia tapi Indonesia telah menangguhkan pertemuan ini. Indonesia ketika era Sukarno lebih menyokong negara Arab kerana mereka telah mengiktiraf Indonesia sebelum Indonesia jadi sebuah negara lagi pada 1949.

Rakyat Indonesia ketika itu adalah majoriti Muslim dan Indonesia memerlukan sokongan negara-negara Arab dalam mendapatkan kawasan barat New Guinea yang tidak dipulangkan oleh Belanda selepas peralihan kuasa.

Sukarno ketika itu mempunyai hubungan rapat dengan pemimpin Pan-Arabism iaitu Gamal Abdul Nasser yang juga merupakan Presiden Mesir. Paling menarik, Indonesia pernah mengacarakan sebuah temasya sukan yang dinamakan GANEFO (Games of The New Emerging Forces) sebagai tindak balas kepada IOC yang menarik hak Indonesia sebagai tuan rumah untuk Sukan Asia.

Walaupun Islam adalah agama yang dianuti secara majoriti di Indonesia, tetapi dasar luar Indonesia terhadap isu Palestin tidaklah mempunyai nilai Islam melainkan ia telah dipengaruhi oleh ‘dialectical idea’ dunia. Sukarno percaya kuasa dunia terpecah kepada dunia iaitu New Emerging Forces (Nefos) dan Old Established Forces (Oldefos).

Ia dikuatkan lagi dengan Pancasila yang menekankan perpaduan negara dan theistik tapi ‘non-sectarian secularism’. Inilah yang telah mempengaruhi pandangan Sukarno terhadap dunia. Indonesia bersama negara Arab kerana Isra.el disokong oleh Oldefos sedangkan Indonesia adalah Nefos.

Apabila Indonesia berpindah kepada Soeharto, asas prinsip kepada dasar luar Indonesia tetap sama; Indonesia menolak penjajahan Isra.el dan menyokong hak rakyat Palestin untuk mempunyai sebuah negara merdeka. Berbeza dengan Sukarno, Soeharto membawa pendekatan lebih ‘moderate’.

Selepas perang Arab-Isra.el 1967, Indonesia pernah cuba untuk mengadakan rundingan terus antara negara-negara Arab dan Isra.el tapi ketika itu negara-negara Arab masih ‘panas’ dengan Isra.el.

Indonesia juga tidak menyatakan solidariti kepada mana-mana pihak ketika konflik Arab-Isra.el pada 1973 kerana negara Arab ketika itu mengenakan embargo untuk minyak yang dieksport kepada negara-negara yang menyokong Isra.el. termasuk Amerika Syarikat (AS).

Pada masa yang sama, selepas 1968 syarikat minyak terbesar dari Texas, Mobil Oil (kemudian dikenali sebagai ExxonMobil) telah beroperasi di Indonesia dan bekerjasama dengan Indonesian National Oil Company (Pertamina) sebagai Production Sharing Contractor untuk Pertamina.

Apabila Organization of Petroleum Exporting Countries (OPEC) bersetuju untuk menaikkan kadar minyak eksport sebanyak 10 peratus pada Oktober 1975, Indonesia hanya menaikkan sebanyak 1.6 peratus walaupun telah bersetuju selepas persidangan OPEC di Doha pada Disember 1976.

Ini menunjukkan Soeharto bukan saja tak berminat dengan konflik Arab-Isra.el tetapi beliau tidak mengambil perhatian secara serius untuk segala macam isu di Timur Tengah berbanding Sukarno.

Hubungan rahsia antara Indonesia di bawah Soeharto dan Isra.el bermula apabila Isra.el mengalahkan negara-negara Arab dalam perang 1967.

Panglima tertinggi dalam Tentera Nasional Indonesia (TNI) sangan kagum dengan kekuatan ketenteraan Isra.el Menteri Luar Indonesia ketika itu, Adam Malik telah dalam saluran rahsia telah berhubung dengan Isra.el untuk menerima dasar luar rasmi Indonesia di mana dasar mereka lebih kepada pro-Arab untuk memenuhi keperluan domestik.

Segala perhubungan ini sangat dijaga kerana ia boleh memberi kesan kepada pendapat umum Indonesia terhadap kerajaan. Tahun demi tahun, hubungan Indonesia-Isra.el semakin terbuka.

Kita boleh tengok apabila rakyat Indonesia yang mempunyai pasport biasa dengan kulit berwarna hijau dibenarkan untuk masuk ke Isra.el pada 1983 manakala pemegang pasport Indonesia yang merupakan staf kerajaan yang dikenali sebagai paspor dinas bleh memasuki Isra.el tanpa sekatan.

Pada tahun 1994, 4 pemimpin Islam Indonesia, termasuklah Abdurrahman Wahid dijemput untuk menghadiri satu seminar di Isra.el yang telah dilakukan oleh Harry S. Truman Institute dan menyaksikan perjanjian Isra.el-Jordan.

Sukarno sudah, Soeharto pun sudah, jadi bagaimana pula denga BJ Habibie?

BJ Habibie lebih berminat dengan isu dalaman negara. Lagi pula waktu tu, sentimen dalam kalangan orang Islam telah memuncak terhadap Yahudi dan Isra.el disebabkan oleh kenyataan Tun Mahathir, PM Malaysia ketika itu yang menuduh Geoge Soros, seorang pelabur berbangsa Yahudi, adalah dalang kepada krisis kewangan Asia.

Selepas Habibie, pentadbiran Wahid dan Megawati meneruskan dasar luar untuk menyokong Palestin dan memaksa Isra.el untuk mengiktiraf Palestin sebagai sebuah negara berdaulat.

Abdurrahman Wahid pernah bercadang untuk ke Tel Aviv berbincang untuk mengadakan hubungan diplomatik bersama Isra.el tetapi ditentang hebat dari dalam kerana Alwi Shihab selaku Menteri Luar Indonesia waktu itu menyatakan Indonesia takkan berbaik dengan Isra.el selagi Isra.el tak iktiraf Palestin.

Selepas Wahid ‘disingkirkan’ dari kedudukannya sebagai Presiden Indonesia, Megawati yang merupakan anak Soekarno pula mengambil alih. Megawati juga sama seperti ayahnya yang tidak akan mengiktiraf Isra.el dan akan terus menyokong Palestin sebagai sebuah negara berdaulat.

Walaupun Indonesia tidak ada hubungan diplomatik dengan Isra.el tetapi Indonesia sering berhubung dengan Isra.el berkaitan perdagangan luar, keselamatan dan pelancongan. Indonesia juga agak berat untuk menormalisasikan hubungan bersama Isra.el kerana tentangan kuat dari rakyatnya, yang mana sebanyak 85 peratus adalah Islam.

Jadi Indonesia akan teruskan sahaja hubungan tak direstui ini dengan formula seperti tentangan terhadap Isra.el yang retorik dan ‘sub rosa economic’ serta hubungan politik. Kerana mereka tahu ini sahaja yang mampu mengekalkan kuasa dan keamanan di Indonesia.

Moga kita terus kuat dalam memberi tentangan kepada Isra.el dan sekutunya demi membebaskan Baitul Maqdis.

Wallahu a’lam.

RUJUKAN:


Bangsa Kedayan Di Nusantara

Buah jalayan bawa ka daat,
Andang pulasan manis isinya
Hidup kadayan dikandong adat
Andang waisan daie mulanya

Begitulah antara bait-bait pantun mengenai satu kaum yang dikenali dengan nama Kedayan atau kadayan atau kadaian atau kadyan.  Salah satu daripada suku kaum yang mana kawasan penempatannya ada di seluruh Pulau Borneo iaitu baik di Kalimantan, Brunei, Sabah mahupun Sarawak itu sendiri. Namun walau sudah dipisahkan oleh sempadan negara yang berbeza, adat istiadat malah tradisi kedayan tetap tiada beza dari segi zahirnya.

Asal-usul Kedayan sehingga ke hari ini masih lagi diperdebatkan dan tiada yang benar-benar tuntas mengenai keberadaan mereka di bumi nusantara.  Namun yang pasti, mana-mana bangsa kedayan yang ada di Sarawak mahupun Sabah itu adalah datangnya dari Brunei suatu waktu dahulu.

Dan berbicara konteksnya bangsa Kedayan itu sendiri terbahagi kepada tiga kumpulan iaitu Kedayan Salar, Kedayang Tambing dan Kedayan Melabau. Kedayan Salar adalah orang kedayan yang asli yang mana tidak dipengaruhi oleh mana-mana perkahwinan campur.  Kedayan Tambing pula adalah kedayan peranakan iaitu terbit daripada perkahwinan campur dengan bangsa lain.

Kemudian Kedayan Melabau pula adalah diperkira sebagai kaum kerabat diraja Brunei yang menyamar menjadi Kedayan kerana lari daripada perebutan takhta.  Mereka juga dikenali sebagai Orang Melabau di kalangan Kedayan sendiri. Mereka kebanyakannya akan menggunakan nama Paduka didepan nama bagi menggantikan nama Pengiran dan lain-lain.

Bangsa Kedayan Asal Tanah Jawa?

Ramai yang menyatakan bahawa Kedayan itu adalah asalnya dari Tanah Jawa.  Dan ini adalah berasaskan teori daripada sejarahwan seperti Harrison dan Harrison (1959) yang mengatakan bahawa bangsa Kedayan ini bermula daripada percampuran Orang Jawa dan masyarakat Brunei.

Ini diperjelaskan di dalam cerita mengenai Raden Angsuka Dewa, putera raja Majapahit yang datang ke Brunei ketika pemerintahan Awang Alak Betatar lalu kalah di dalam pertandingan sabung ayam.  Kekalahan itu menyebabkan beliau kehilangan semua panglima dan bahteranya ke atas Kerajaan Brunei.  Diperkira hal ini berlaku sekitar tahun 1360an.

Kemudian, faktor perkahwinan antara Sultan Bolkiah yang memerintah Kesultanan Brunei dari tahun 1473 hingga 1521 pula menceritakan bagaimana kemasukan orang-orang Jawa ke Brunei khususnya di Kota Batu, Brunei. Ianya lebih kepada hubungan dua hala antara dua negara di Nusantara pada masa itu yang menyaksikan Puteri Lela Menchanai turut membawa rombongan mengikutnya tinggal di negara suaminya.  Rombongan ini akhirnya mengasimilasikan diri dengan orang Brunei lalu membentuk masyarakat kedayan sekarang.

Bangsa Kedayan Asal Borneo?

Di dalam satu buku yang ditulis oleh Harold Stephen Morris yang beralaskan sumber lisan masyarakat Melanau pula memetik bahawa penduduk asal Brunei adalah kaum kedayan.  Menurut buku tersebut menyatakan bahawa bandar Brunei telah diasaskan oleh tujuh orang bersaudara yang berasal dari Bukit Seguntan di Jawa.

Yang menariknya melalui sumber lisan ini menyatakan bahawa pada masa itu rumah yang didirikan adalah berbentuk rumah panjang.  Dan berbicara mengenai identiti rumah panjang sudah tentu ianya bukan dari masyarakat Jawa yang kita kenali dan apa yang diperjelaskan oleh Harold Stephen Morris ini mempunyai persamaan dengan apa yang dikaji oleh Hose.

Kajian Hose (1912) menyatakan bahawa Kedayan itu adalah satu rumpun masyarakat dayak asal Borneo.  Ini kerana yang dimaksudkan “Jawa” pada masa itu adalah merujuk kepada wilayah Kalimantan yang menerima pengaruh Kerajaan Majapahit suatu waktu dahulu.  Dan menurut Hose lagi berkemungkinan besar masyarakat Kedayan adalah antara rakyat kepada Kerajaan Kutai kuno.

Ini diperkuatkan lagi dengan bahasa yang digunapakai oleh suku Dayak Kandayatyn yang bertebaran di Kalimantan Timur malah juga di Kabupaten Landak, Bengkayang, Sanggau, Sambas dan Kubu Raya di Kalimantan Barat.  Menurut beliau,  hampir 99% kosa kata bahasa kedayan adalah sama malah cuma bezanya agama mereka tidak Islam malah menganuti agama lain di Borneo seperti kaharingan dan kristian.

Kajian Hose (1912) dan Harold Stephen Morris seia sekata mengatakan bahawa suatu waktu dahulu masyarakat Kedayan bila berperang menjalankan kayau ke atas musuhnya.  Ini juga disebutkan di dalam Syair Awang Semaun yang mana antara bait-baitnya menyatakan pernah berlaku perang besar-besaran antara dua kerajaan kuno di Brunei iaitu Kerajaan Brunei dan Kerajaan Basiung iaitu satu jajahan milik Kerajaan Malano yang berpusat di Igan.

“Rakyat Simaun terlalu garang,
Beribu laksa (sepuluh ribu) dibuat geranjang,
Sekalian murut mana yang bujang,
Mengambil kepala memberi tunang,

 Seribu seorang kepala olehnya
Setengah membakar semua rumah
Ada yang merampas pasu lutunya
Lain merampas tajau buraknya”

Di dalam pada itu, syair Awang Semaun ini juga menyatakan bahawa Raja Awang Alak Betatar tidak mahu menerima penyembahan kepala musuh pada masa itu dan hanya mahu menerima harta-harta rampasan perang sahaja. Diperkira pada waktu itu, Raja Awang Alak Betatar sudahpun memeluk Islam hasil perkahwinannya dengan puteri dari Kerajaan Johor Lama.  Dan tidak dinafikan bahawa kekuatan Kerajaan Brunei suatu waktu dahulu disandarkan kepada kaum pribuminya seperti Murut, Bisaya dan Kedayan.

Penghijrahan Bangsa Kedayan Di Sabah

Oleh kerana dahulunya bahagian selatan negeri Sabah adalah sebahagian daripada pemerintahan Kerajaan Brunei maka diperkira penghijrahan masyarakat Kedayan dari Brunei ke Sabah bermula dari bahagian tersebut. Dek kerana itulah kawasan Sipitang seperti Kampung Malintaman (Merintaman), Kampung Ulu Sepitang, Mesapol, Kampung Banting dan Kampung Luagan sehingga ke hari ini merupakan penempatan Kedayan yang teramai sekali di Sabah.

Walaupun begitu masih ada lagi masyarakat Kedayan mendiami kawasan Beaufort seperti di Mempakul dan Limadan di Kuala Penyu, Kampung Lingkungan, Kampung Inuman dan Kampung Beaufort.  Tidak terkecuali di Papar iaitu di Kampung Kelanahan dan Kampung Kelatuan.

Namun begitu mengikut sumber lisan yang dibuat ke atas warga tua di Kampung Banting, Sipitang menyatakan bahawa bermulanya penghijrahan Kedayan ada di Sabah adalah dari Kampung Banting.  Ini disandarkan cerita nenek moyang yang diperturunkan secara lisan dari satu generasi ke generasi yang lain bagaimana sewaktu kegemilangan Kerajaan Kesultanan Brunei telah diarahkan untuk masyarakat Kedayan Brunei menghuni kawasan tersebut bagi dimajukan.

Orang Kedayan di Sabah tiada bezanya dengan Kedayan di Brunei yang mana mereka beragama Islam dan mempunyai persamaan bahasa mahupun adat dan tradisi serta warisan mereka.

Penghijrahan Bangsa Kedayan di Sarawak

Di dalam konteks Sarawak pula tidak kurangnya masyarakat Kedayan menghuni negerinya.  Dan jika mengikut sejarah lamanya masyarakat Kedayan itu sudahpun ada di Sarawak semenjak wujudnya satu kerajaan kuno iaitu Kesultanan Sarawak Darulhana dibawah pemerintahan sultan pertama dan terakhirnya iaitu Sultan Ibrahim Ali Omar atau lebih dikenali sebagai Sultan Tengah.

Dikatakan kerajaan kuno ini berpusat di pesisir Sungai Sarawak yang wujud sekitar abad ke 17 masihi.  Di dalam sejarah Brunei menyatakan bagaimana di ketika pemerintahan Sultan Abdul Jalilul Akbar telah berlaku cubaan merebut kuasa yang mana menyaksikan adindanya iaitu Pengiran Muda Tengah juga ingin menjadi pemerintah Brunei.

Dek kerana itulah kebijaksaan baginda telah dititahkan Pengiran Muda Tengah untuk membuka satu kerajaan di wilayah Kesultanan Brunei iaitu dikenali sebagai Sarawak sekarang.  Namun suatu waktu dahulu ianya hanya sebesar Kuching atau lebih mengkhusus yang dinamakan Kampung Sungai Bedil pusat pemerintahannya sekarang. Bagi memperkuatkan pemergian putera Brunei ini, kekandanya telah mengarahkan lebih kurang 1,000 panglima dari kaum Sakai, Kedayan dan Pulau Bunut untuk baginda membina kerajaan tersebut.

Rajah Brooke yang memerintah Sarawak hampir 100 tahun turut mencatatkan bagaimana adanya masyarakat Kedayan yang telah berhijrah ke Kampung Rambongan, Lundu yang diketuai oleh dua bersaudara iaitu Samah dan Radat dari Bukit Sari, Lawas.  Lawas adalah antara daerah di utara Sarawak yang berjiran dengan negara Brunei dan sudah tentu Kedayan ramai menghuninya.

Kemudian seorang juragan terkenal dari masyarakat Kedayan yang juga nakhoda bagi bahtera Brooke yang bernama “Rajah Launch” bersama-sama dengan keluarga dan pengikutnya telah ditempatkan di satu perkampungan bernama Kampung Sungai Lumut di Santubong.  Projek penempatan itu dinamakan Projek Geragas dan Kampung Sungai Lumut itu masih wujud sehingga sekarang.

Tidak terhenti di situ sahaja kerana masyarakat Kedayan yang bertaburan ramai di Kuching iaitu ibunegerinya Sarawak sekarang juga ramai mendiami kawasan-kawasan sekitar Jalan Mendu, Kampung Pulo, Kampung Bintawa, Gedong di Simunjan serta banyak lagi lebih-lebih lagi di Limbang.

Untuk penghijrahan ke Miri atau secara lebih mengkhusus di Sibuti sebenarnya dimulakan oleh Penghulu Haji Abdul Ghafur bin Nayan.  Ianya berlaku sekitar 1800an yang mana pada ketika itu Sibuti adalah wilayah tulin bagi Kesultanan Brunei.  Di dalam mengupas penghijrahan masyarakat Kedayan di Sibuti ini terdapat dua versi penceritaan.

Versi satu mengatakan bahawa Penghulu Haji Abdul Ghafur bin Nayan telah mendatangi Sibuti untuk mencari kawasan subur bagi bercucuk tanam.  Setelah berkenan pada satu kawasan yang dinamakan Tanjung Bungai maka kedatangan keduanya dari Brunei membawa sekali benih tanaman bersama-sama pengikutnya.  Pendapat ini diperkukuhkan lagi dengan penemuan perkuburan kuno masyarakat Kedayan yang berusia hampir 200 tahun di Tanjung Bungai.

Versi kedua pula menyatakan bahawa Penghulu Haji Abdul Ghafur merupakan pembesar kepada Kesultanan Brunei.  Dek kerana Sibuti adalah wilayah sungai tulin maka sudah menjadi lumrah ianya akan dihantar pembesar bagi mengutip segala cukai di kawasan tersebut.

Masyarakat kedayan yang ada di Sarawak mengasimilasikan diri menjadi sebahagian pembentuk kepada Melayu Sarawak dan mereka beragama Islam.

Penghijrahan Bangsa Kedayan di Pulau Pinang

Mungkin ramai tidak mengetahui bahawa orang Kedayan itu sudah membelah lautan pengembaraan mereka iaitu sehingga ke satu pulau nun jauh di bumi Semenanjung Malaysia yang kita kenali sekarang.  Pada awal pembukaan Pulau Pinang dikatakan seorang anak Kedayan sudahpun mula berhijrah iaitu yang dikenali sebagai Haji Brunei atau Muhammad Salleh bin Raturati.

Setelah belayar dari Brunei, beliau yang turut dikhabar sebagai seorang pembesar Kerajaan Brunei telah menjadikan Bayan Lepas sebagai kediaman tetapnya. Beliau merupakan pelopor kepada pembukaan penempatan Kedayan di Permatang Damar Laut yang kemudiannya Kampung Masjid, Bayan Lepas.

Kedayan di Pulau Pinang sudah mengasimilasikan diri menjadi pembentuk kepada masyarakat Melayu Pulau Pinang lebih-lebih lagi Haji Brunei sendiri mengahwini masyarakat Melayu Hadrami malah seluruh keluarganya dan generasinya berbuat sedemikian.  Ini kerana keluarga Haji Brunei telah melahirkan ramai cerdik pandai ilmu agama Islam dan pemimpin masyarakat.

Antaranya adalah yang dikenali dengan nama Haji Muhammad Hashim bin Muhammad Salleh bin Jaafar bin Muhammad Salleh bin Raturati atau Haji Hashim Imam.  Beliau merupakan pemimpin masyarakat dan imam besar Masjid Sungai Pinang.  Bagi mengenang jasanya ke atas syiar Islam di Pulau Pinang sehingga sekarang masih lagi wujud satu jalan di George Town yang dinamakan Jalan Haji Hashim Imam.

Mungkin masyarakat Kedayan sudah tidak berbahasa kedayan lagi malah tradisinya juga sudah tidak dipraktikkan memandangkan mereka telah mengasimilasikan diri mereka sebagai pembentuk masyarakat Melayu Pulau Pinang sekarang.

Uniknya masyarakat Kedayan ini sememangnya sesuatu yang begitu menarik untuk kita ketahui.  Namun sayangnya masih terlalu kurang kajian mengenai mereka dari dahulu sehingga sekarang.  Semoga pencerahan ini boleh memberikan sedikit kefahaman mengenai satu kelompok masyarakat yang menjadi masyarakat di Brunei, Sabah, Sarawak malah juga bumi Semenanjung Malaysia atau lebih mengkhusus Pulau Pinang.

Tidak Kenal Maka Tidak Cinta.

-HB-

#KamekSayangSarawakBah

Kredit foto: Booyahh @ bibehdouma istagram

Rujukan:

Kedayan http://kedayanisme.blogspot.my/2013/11/kedayan-di-bahagian-lundu-dan-bahagian.html


Kisah Puteri Raja Bali Yang Dihukum Mati Kerana Memeluk Islam

Bali sememangnya kental dengan ajaran Hindunya namun itu tidak bermakna langsung tiada kerabat Raja Bali yang memeluk agama Islam.

Salah seorang kerabat Diraja Pemecutan, Den Pasar Barat Bali yang memeluk Islam ialah Gusti Ayu Made Rai atau dikenali juga sebagai Raden Ayu Siti Khotijah.

Raden Ayu dilahirkan sebagai seorang Hindu dan dikatakan memiliki paras rupa yang cantik. Walaupun begitu, ketika beliau menginjak usia remaja, beliau telah terkena sakit kuning. Walaupun sudah puluhan orang dukun dipanggil untuk mengubatinya namun semuanya hampa. Tiada seorangpun daripada dukun mampu mengubati penyakit misteri itu.

Disebabkan khuatir sakit anaknya itu semakin memburuk maka Raja pemecutan telah mengumumkan satu sayembara di seluruh Bali dan juga kerajaan lainnya.

Jika berjaya menyembuhkan Raden Ayu, maka dia akan dijadikan sebagai anak angkat kerajaan jika dia seorang perempuan dan jika dia seorang lelaki maka akan dikahwinkan dengan Raden Ayu.

Sayembara itu akhirnya telah didengari oleh seorang ulama di Yogyakarta. Ulama ini mempunyai seorang anak murid yang bernama Pangeran Cakraningrat IV. Ulama tersebut telah meminta anak muridnya yang pada waktu itu sudah tua untuk pergi menyembuhkan sakit Raden Ayu itu.

Dikatakan Pangeran Cakraningrat sudah berusia 55 tahun pada waktu itu manakala Raden Ayu pula berusia sekitar 27 tahun.

Pangeran Cakraningrat akur dengan permintaan gurunya itu dan telah pergi ke Kerajaan Pemecutan bersama dengan 40 orang pengikut.

Setibanya di sana, beliau terus berjumpa dengan Raja Bali itu dan menawarkan diri untuk bagi mengubati penyakit yang dideritai oleh puterinya.

Dengan beberapa mamtera dan doa, akhirnya penyakit yang dideritai oleh Raden Ayu akhirnya sembuh dengan izin Allah. Dan sesuai dengan janji, maka mereka berdua akhirnya telah dikahwinkan.

Mereka berdua kemudiannya berkahwin secara Islam di Bangkalan, Madura dimana nama Gusti Ayu Made Rai telah ditukar kepada Raden Ayu Siti Khotijah atau dikenali juga sebagai Raden Ayu Pemecutan.

Selepas beberapa lama di Bangkalan maka Raden Ayu telah meminta izin suaminya untuk pulang ke Bali. Suatu hari, Raden Ayu telah solat di kawasan suci Hindu dalam Istana. Patih kerajaan melihat perbuatan yang dilakukan oleh Raden Ayu sebagai aneh dan menyangka bahawa Raden Ayu sedang melakukan sihir.

Oleh itu, Patih Kerajaan telah memaklumkan kepada Raja Bali mengenai perbuatan aputerinya itu. Sang raja menjadi marah dan telah menjatuhkan hukuman bμnuh kepada puterinya itu. Raden Ayu kemudiannya telah dibawa ke Pura Kepuh Kembar untuk dijalankan hukuman mαti.

Kata Raden Ayu saat ingin dibμnuh:

“Janganlah saya dibμnuh dengan memakai senjata tajam karena itu tidak akan dapat membμnuh saya. Pakailah cucuk konde (sanggul) saya ini yang telah disatukan dengan daun sirih dan diikat benang Tridatu ( benang tiga warna, yakni putih, hitam dan merah). Nanti lemparlah cucuk konde ini ke arah dada saya sebelah kiri.

Apabila saya sudah meninggal, dari badan saya akan keluar asap. Bila asap yang keluar dari badan saya berbau busuk, silakan paman patih tanam mayat saya sembarangan. Tapi, jika asap dari badan saya berbau harum, tolong buatkan saya tempat suci yang disebut keramat”.

Mengikut legenda, jenazah Raden Ayu berbau wangi dan dikawasan beliau dihukum bμnuh, telah tumbuh sebatang pohon. Apabila dicabut, pohon itu akan tumbuh lagi sehingga akhirnya hanya dibiarkan sahaja. Sesetengah penduduk percaya bahawa pohon itu tumbuh daripada rambut Raden Ayu sehingga digelarkan sebagai pohon rambut atau taru rambut.

Kalau anda berminat membaca kisah-kisah yang berkaitan dengan Nusantara yang penuh mistik dan legenda seperti ini, kami nak cadangkan anda buat pembelian buku FANTASI TAMADUIN MELAYU-ISLAM terbaru kami, HIKAYAT ADIWANGSA di pautan: http://bit.ly/HikayatAdiwangsa


Laknat Bencana Alam Itu Benar Kerana Maksiat

Wahai saudara seIslam ku di Malaysia, Indonesia dan Nusantara secara umumnya.

Maksiat itu bermakna melakukan perkara yang dilarang Allah. Sebarang perkara yang dilarang Allah jika dilakukan itu semuanya perkara maksiat. Namun kita di nusantara terlampau sering menggunakan dan mengaitkan perkataan maksiat dengan zina semata. Ianya pemahaman yang sekerat jalan sahaja dari pengertian maksiat yang sebenar.

Maksiat itu lebih luas maksudnya. Apabila kita menyentuh aspek laknat tuhan dalam bencana alam ianya tidak semestinya berpunca dari maksiat dari segi perspektif zina. Namun ianya kini berkemungkinan besar berpunca dari maksiat. Namun jika bukan maksiat zina maka maksiat apa?

Kita kini kaum dan bangsa yang bergelumang dengan maksiat saudara ku. Maksiat itu ialah MEROSAKKAN ALAM SEKITAR. Ianya maksiat kerana sememangnya Allah melarang dan menegah kita malah menyarankan kita menjaga alam sekitar.

Namun apa yang kita buat? Kita merosakkan tempat paya bakau. Pokok-pokok bakau kita tidak lagi dapat hidup.Ini menyebabkan kita hilang benteng pertahanan terakhir dari tsunami. Pantai kita juga terhakis kerana tiada bakau.

Kita juga berbuat maksiat dengan merosakkan kawasan batu karang. Kita menggunakan pukat tunda dan lain-lain aktiviti memancing yang menyebabkan batu karang kita musnah. Batu karang ini juga merupakan penebat bagi tsunami.

Kita juga kerap mengorek pasir dari sungai. Selain menyebabkan air sungai menjadi keruh ia juga menyebabkan sungai menjadi cetek dan sempit. Air laut tidak dapat mengalir elok apabila tsunami berlaku sekiranya sungai kita cetek.

Mungkin ada yang mengatakan ini ialah ujian. Bukanlah laknat atau azab. Perlulah kita fahami yang bahawa ujian itu adalah untuk orang yang beriman. Ianya dari tuhan bagi menguji tahap iman mereka. Manakala azab atau laknat itu pula bagi mereka yang telah melakukan dosa maksiat. Dalam ketidakperihatinan kita dalam isu alam sekitar apa jaminan kita yang kita ini cuma diuji dan bukannya dilaknat atas dosa kita dalam melakukan kerosakkan alam sekitar? Sedang kita seolah tidak peduli mana pada alam.

Maka laknat tuhan ini datang dalam bentuk tsunami… atas segala maksiat yang telah kita lakukan dengan merosakkan alam sekitar. Dan apabila berlakunya laknat tuhan.. mereka yang tidak bersalah dan tidak terlibat dengan aktiviti tersebut turut menjadi mangsa. Itu benar dalam konteks laknat tuhan. Kaum Nabi Lut bukan semuanya terlibat dalam LGBT. Namun mereka menerima laknat yang sama bersama golongan LGBT apabila laknat tuhan tiba.

Maksiat itu lebih dari zina saudaraku. Dan kita kini bergelumang dengan maksiat. Selagi mana kita tidak menjaga alam ciptaan tuhan.


Bantahan Ke Atas Claim Borobudur Ialah Istana Sulaiman

Dari Surah Saba :– Jin-Jin bekerja untuk Nabi Sulaiman untuk membina bangunan-bangunan yang tinggi dan patung-patung (ayat 13)– Allah gantikan kebun kaum Saba yang ingkar dengan kebun yang ditumbuhi buah pahit (ayat 16)

Dengan memanipulasi tafsiran ayat al-Quran, golongan ini mendakwa:-1) Negeri Saba itu terletak di kawasan WonoSOBO, Jawa, Indonesia.2) Nama kerajaan Majapahit berasal dari nama buah Maja yang berasa pahit.3) Ratu Balqis itu sebenarnya Ratu Boko di Jawa yang juga menyembah matahari.4) Candi dan Patung di Jawa juga dibina oleh Jin Nabi Sulaiman.5) Perkampungan Sleman di Indonesia adalah wilayah kepunyaan Nabi Sulaiman.6) Borobudur itu Istana yang diarahkan pindah oleh Nabi Sulaiman.

Sebelum mengulas lanjut, ayuh kenali apa itu Borobudur. Borobudur ialah candi Buddha mazhab Mahayana yang terletak di Jawa Tengah, Indonesia. Borobudur adalah monumen Buddha terbesar di dunia yang dibina oleh Maharaja Samaratungga dari dinasti Sailendra sekitar tahun 750-850 Masihi.

Borobudur kemudiannya tertimbus oleh lava debu gunung berapi sekitar 1006 Masihi. Sejak itu Borobudur berhenti menjadi tempat pemujaan penganut Buddha. Dengan kedatangan Islam pada kurun ke-14, Borobudur kian terpinggir.

Tapak Borobudur ini hanya digali semula apabila Belanda datang menjajah Indonesia. Pada tahun 1968, Borobudur diwartakan sebagai salah satu keajaiban dunia dan diiktiraf sebagai Warisan Dunia UNESCO pada tahun 1991.

Hujah Balas :-1- Dalam sejarah, perkara yang paling mustahak adalah kronologi (timeline). Nabi Sulaiman hidup sekitar tahun 990 sebelum Masihi sehingga 930 sebelum Masihi. Manakala Borobudur dibina pada tahun 750 selepas Masihi. Ini bermakna, jarak waktu tersebut adalah 1680 tahun.

2- Tadi mengenai latar masa. Sekarang latar tempat pula. Kerajaan Nabi Sulaiman adalah di sekitar Palestin dan sebahagian Syria sahaja manakala kerajaan Saba milik Ratu Balqis pula terletak di Yaman. Hal ini telah disepakati oleh sejarawan Yahudi, Kristian dan Islam pada zaman silam. Ingat senang ketiga-tiga agama ini nak bersepakat dalam sesuatu perkara?

3- Binaan Borobudur adalah berteraskan ciri keJawaan serta Hindu-Buddha. Bahkan, ianya dibina khusus untuk penganut agama Buddha. Tak mungkin Nabi Sulaiman nak bina bangunan untuk Buddha sedangkan ketika itu, Buddha pun belum lahir.

4- Persamaan nama dalam MajaPAHIT, WanaSOBO, Ratu Boko, Kampung Sleman dan lain-lain tak boleh terus disamakan dengan perkara-perkara dalam Quran. Mantiq yang terlampau dangkal. Cetek sangat. Sebab ada sama ja, terus claim itu Nabi Sulaiman punya. Lagipun, persamaan bunyi itu bukan lah 100% pun. Hanya dakwaan sipi-sipi sahaja.

5- Sepatutnya, bukan Borobudur itu milik Nabi Sulaiman. Tetapi, Borobudur itulah yang meniru Sulaiman kerana Borobudur itu datang setelah zaman Nabi Sulaiman berlaku.

6- Dalam al-Quran kata, Istana Ratu Saba di Yaman dipindahkan berdekatan dengan pusat kerajaan Nabi Sulaiman di Palestin. Tapi dah kenapa pula mereka mendakwa Borobudur yang kononnya Istana Sulaiman itu di bawa ke Pulau Jawa yang semakin jauh dari pusat kerajaan Nabi Sulaiman. Lagipula, claim yang mereka lakukan tak konsisten. Istana yang mereka claim tu Nabi Sulaiman atau Ratu Saba punya?

7- Dalam Quran, disebut perihal Singgahsana. Tapi Borobudur ini candi, bukannya Singgahsana. Jauh beza fungsi antara Candi dan Singgahsana.


Kebuluran Potato Di Ireland

Sepanjang kurun lepas, berlaku beberapa acara boi.kot besar-besaran yang bermatlamatkan pelbagai tujuan. Pada 1930, Mahatma Gandhi melancarkan Perarakan Garam bagi menen.tang penj.aja.han British. Pada 1955, Martin Luther King Jr. melancarkan Boi.kot Bas Montgomery bagi mempro.tes isu ra.sis. Pada 1980 pula, sebanyak 65 buah negara termasuk Malaysia memboi.kot Sukan Olimpik kerana membantah se.rangan Soviet Union ke atas Afghanistan.(Wiginton, Kery. 2019)

Walaupun perbuatan boi.kot sudah mewarnai sejarah manusia sejak zaman-berzaman (hatta sejarah umat Islam sendiri pun menyaksikan boi.kot berlaku seawal tahun keenam kerasulan), umur perkataan itu belum pun tua. Usianya masih sekitar 140 tahun.

Perkataan ‘boi.kot’ lahir di Ireland pasca Keb.ulu.ran Kentang (1845-1852). Dalam peristiwa tersebut, seramai sejuta orang terkor.ban sambil sejuta yang lain terpaksa berpindah. Antaranya ke Amerika Syarikat. Sepanjang 1841-1850 sahaja, hampir 49% imigran yang memasuki negara terbabit berasal dari Ireland. Ketika Ireland merdeka pada 1921, populasinya sudah pun berkurangan hampir separuh berbanding pada 1840-an. (Mokyr, Joel. 2021)

Keadaan ini mencerminkan dahsyatnya penangan Kebu.luran Kentang yang diperburuk oleh kelemahan pemerintah.

Kerajaan British sebagai penguasa Ireland sememangnya ada melaksanakan beberapa program bantuan seperti membawa masuk bekalan jagung dari Amerika Syarikat, memberi pinjaman (hutang) kepada tuan-tuan tanah, dan memberi peluang pekerjaan kepada orang awam. (Mokyr, Joel. 2021)

Mereka juga ‘menyambut’ bantuan dari luar seperti Uthmaniyah dan Poland, dengan Sultan Abdulmejid menghulurkan £1,000 ($1.3 juta nilai hari ini) serta tiga buah kapal bekalan manakala Paul Strzelecki pula memberi makan kepada 200,000 orang kanak-kanak.(Sabah, Daily. 2020)

Kesemua ini bagaimana pun tidak memadai sampaikan pada tahun 1997, kegagalan tersebut disuarakan oleh Tony Blair menerusi permohonan maafnya sebagai Perdana Menteri British kepada Ireland ketika negara itu menyambut ulang tahun Kebu.luran Kentang yang ke-150 (Davies, Caroline. 2021). Bayangkan, saat kri.sis kebu.luran sedang memuncak pada 1847, Britain masih mengimport makanan seperti kacang pis, kacang tanah, arnab, ikan, dan madu dari Ireland. (History. 2019)

Bebanan untuk memelihara kebajikan petani pula diletakkan sepenuhnya pada bahu tuan-tuan tanah. Dengan hutang yang bertambah dan bayaran sewa yang berkurangan, sebilangan mereka lantas kehabisan dana untuk meringankan beban penyewa. Akibatnya, ratusan ribu penyewa diu.sir sepanjang tahun-tahun kri.sis.

Lebih malang, kebanyakan pemilik tanah tidak pun menetap di Ireland. Tanah-tanah mereka hanya diselia oleh orang tengah yang rata-ratanya tidak ambil endah pun fasal hal-ehwal penyewa – apa yang penting bagi mereka, sewa tanah mesti dibayar.

Justeru secara umum, keadaan sosial di Ireland sewaktu Kebuluran Kentang diwarnai oleh tiga perkara; kerajaan yang tidak kompeten, busa bangsawan yang berkepentingan, dan orang awam yang tersepit dalam kesempitan. Keadaan sebegini berterusan sehingga tiga atau empat dekad berikutnya dan dalam tempoh inilah perkataan ‘boi.kot’ lahir secara rasmi.

‘Boi.kot’ sebenarnya adalah nama orang. Nama penuhnya ialah Charles Cunningham Boy.cott (1832-1897), seorang pesara tentera British yang menjadi ejen tanah bagi pihak John Crichton (orang besar di Erne). Crichton memiliki 40,000 ekar tanah di County Mayo dan dia memberikan 629 ekar daripadanya kepada Boy.cott sebagai upah menguruskan kesemua tanah tersebut termasuk 35 orang penyewanya. Tanah milik Boy.cott ini dikenali sebagai Lough Mask.

Pada 1877, kega.watan sekali lagi melanda sektor pertanian di Ireland. Rentetan pengalaman lama, sebuah organisasi rakyat bernama Liga Tanah (Land League) kemudian dibentuk. Matlamat utamanya adalah untuk menuntut tiga perkara; pengurangan harga sewa, penjualan bebas, dan ketetapan tempoh sewaan. (O’ Dowd, Niall. 2021)

Tuntutan ini bagaimana pun tidak dipenuhi. Sebahagiannya bukanlah tanpa sebab. Ada pemilik tanah yang sudah pun mengurangkan nilai sewa sebanyak 33% sejak Kebu.luran Kentang (walaupun ada juga yang mengaut untung sehingga £80,000 setahun). Crichton sendiri menawarkan pengurangan sebanyak 10%. Namun, kesempitan hidup membuatkan penyewa-penyewanya hanya berpuas hati jika ia diturunkan sehingga 25%. (Valentin, Nicol. 2019)

Jadi, Boy.cott sebagai orang tengah bagi pihak Crichton memeras sesiapa yang berkeras. Seramai sebelas orang penyewa diu.sir tanpa belas. Kekerasan Boy.cott mengundang kemarahan orang ramai. Atas saranan salah seorang pemimpin Liga Tanah, iaitu Charles Stewart Parnell, penduduk County Mayo secara umum dan pekerja-pekerja di Lough Mask secara khusus lantas memulaukan Boy.cott.

Peniaga tidak lagi berjual-beli dengannya. Penghantar surat tidak lagi menghantar surat kepadanya. Pekerja ladang tidak lagi mengerjakan ladangnya. Situasi ini menjadi salah satu episod utama dalam Pe.rang Tanah Ireland (1878-1909) dan mendapat liputan hangat dalam akhbar Inggeris, di mana perkataan boi.kot buat kali pertamanya digunakan.

Tambahan, Boy.cott sendiri mengadukan nasibnya kepada The Times yang kemudian membuka dana awam bersama beberapa akhbar lain seperti Daily Express dan Daily Telegraph. Menerusi dana tersebut, Boycott menerima 50 orang sukarelawan yang datang ke Lough Mask dengan diiringi oleh lebih 1,000 orang ten.tera. Namun kemudian, Boy.cott dike.cam kerana bantuan tersebut memakan belanja sehingga £10,000 sedangkan hasil tuaian ladangnya cuma £500. (O’ Dowd, Niall. 2021)

Akibat rasa malu dan terancam, Boy.cott dan isterinya meninggalkan Ireland dan berpindah ke Virginia, Amerika Syarikat pada Disember 1880.  Beberapa bulan kemudian, dia pulang ke England dan sekali lagi menjadi ejen hartanah pada 1886.  Kali ini, untuk Hugh Adair di Suffolk sebelum Boy.cott akhirnya mening.gal dunia pada 1897 – tujuh belas tahun sejak namanya melahirkan perkataan boi.kot dan sembilan tahun selepas ia dimasukkan ke dalam Kamus Inggeris Oxford. (Grant, Megan. 2016)

RUJUKAN

Davies, Caroline. (2021). Tony Blair’s apology for Irish (ditapiskan) written by aides, papers reveal. The Guardian.

History. (2017). Irish Potato (ditapiskan).

Grant, Megan. (2016). Where Does the Word “(ditapiskan)” Come From? Bustle.

O’Dowd, Niall. (2021). The Irish invented the (ditapiskan) because of England land agent. Irish Central.

Mokyr, Joel. (2021). Great (ditapiskan). Britannica.

Sabah, Daily. (2020). Ireland remembers how 19th century aid from Ottoman sultan changed fate of thousands.

Valentin, Nicol. (2019). The Story of How We Began to (ditapiskan). Medium.

Wiginton, Keri. (2019). Major (ditapiskan) that changed history. Stacker.


Avengers 4: Ulasan Trailer Endgame

Trailer Avengers 4; Endgame sudah keluar (Marvel, 2018). Jadi penulis cuba untuk melakukan sedikit review dan analisis seberapa yang mampu.

Clip Pertama : Iron Man Di Angkasa

Trailer movie bermula dengan shot helmet iron man yang kelihatan rosak. Namun Tony Stark berjaya menghidupkannya kembali dan merekodkan mesej kepada penduduk bumi, terutamanya kepada Avengers dan Pepper Potts. Beliau kelihatan tertekan dan tidak bermaya. Beliau bersama dengan Nebula, yang tidak terkesan dengan petikan jari Thanos (kita panggilnya mercy, kerana itu nama yang Thanos panggil).

Dalam mesejnya, Tony Stark menjelaskan dilemanya ketiadaan air dan makanan selama 4 hari. Namun, kita tidak dapat pastikan adakah 4 hari itu merujuk kepada 4 hari edaran bumi atau 4 hari perjalanan mereka. Maka, tidak mustahil jika ‘gap’ filem Avengers 4 dgn Infinity Wars jauh, mungkin 2-3 bulan atau setahun.

Terdapat beberapa entity yang berkemungkinan untuk menyelamatkan Tony Stark dan Nebula. Seperti Captain Marvel, Original Guardian, Adam Warlock atau Valkyrie. Kita sedia maklum filem Captain Marvel akan dikeluarkan pada tahun hadapan, jadi langkah ini boleh diguna bagi memperkenalkan watak-watak baru dan watak tergantung seperti Valkyrie yang tidak diketahui nasibnya selepas Thor;Ragnarok. Watak Adam Warlock dan Orgininal Guardian (Sylvester Stallone, Michelle Yeoh) juga tidak diberi penekanan selepas muncul di ‘end-credit’ filem Guardians of The Galaxy 2.

Clip Kedua : Thanos Pasca Infinity War

Klip kedua memaparkan Thanos yang kelihatan lemah dan tangannya cedera akibat kuasa mercy yang dilaksanakan. Beliau juga menggantung armornya dijadikan sebagai orang-orang (scarecrow) menggambarkan kehidupan beliau sebagai seorang petani selepas peristiwa mercy itu. Di sini juga boleh kita interpretasi kehidupan asal Thanos sebagai golongan marhaen yang cintakan keamanan tetapi ‘ditolak’ ke dalam kancah peperangan dan politik semesta disebabkan motivasinya yang kuat.

Motivasi adalah sebab tindakan, kesanggupan dan matlamat seseorang. Motivasi berasal dari perkataan motive ditakrifkan sebagai keperluan yang memerlukan kepuasan (Ryan, R, M., Deci, L., 2000). Keperluan ini juga boleh menjadi keinginan atau keinginan yang diperolehi melalui pengaruh budaya, masyarakat, gaya hidup, atau secara amnya bawaan (innate). Motivasi adalah direksi seseorang untuk tingkah laku, atau apa yang menyebabkan seseorang ingin mengulangi tingkah laku, satu set kekuatan yang bertindak di sebalik motif. Motivasi individu dapat diilhami oleh orang lain atau peristiwa (motivasi ekstrinsik) atau mungkin berasal dari dalam individu (motivasi intrinsic).

Dalam hal ini, Thanos sudah mencapai matlamatnya, maka beliau sudah tidak ada lagi motivasi untuk melakukan kerosakan, bahkan cenderung kepada pembentukan semula (agricultural development). Dalam komik Infinity Gauntlet pun, Thanos bersara sebagai pahlawan / raja dan membuat keputusan menjadi petani. Beliau ingin membina semula planet Titan tempat asalnya. Mungkin filem Avengers 4 ini akan menceritakan bagaimana Thanos kembali terlibat dalam peperangan yang dimenanginya, atau mungkin kewujudan antagonis baru yang mengambil kesempatan terhadap peristiwa mercy.

Clip Ketiga : Ibu Pejabat Avengers

Klip ketiga merupakan babak antara Bruce Banner, Black Widow dan Captain America. Dialog Black Widow

“He wiped out 50% of all living creatures.”

Dialog ini Nampak biasa, tetapi bagi penulis ini merupakan dialog yang cukup penting. Kesan mercy dilihat lebih jitu jika dikira secara logik. Sebagai contoh, populasi Malaysia pada tahun 2018 ialah 32,232,540 orang. Selepas peristiwa mercy, populasi menurun kepada 16, 116, 270. Populasi ini hamper menyamai populasi Malaysia pada tahun 1985 (15,598,942), di mana ketika ini juga kehadiran migran kurang, fertility rate tinggi dan jumlah populasi di urban menghampiri 50% (worldometers.info, 2017).
Itu yang berlaku di Malaysia. Dalam kes ini, jika populasi berkurang 50%, maka superhero juga berkurang 50%, begitu juga dengan supervilen. Maka, kebarangkalian untuk munculnya superhero yang baru dan persekutuan antara superhero dan supervilen adalah tinggi. Jadi, di sini peluang untuk munculnya watak-watak Xmen, Fantastic Four dan The Defenders dalam filem ini.

Clip 4: Bruce Banner dan kawan missing in action (MIA)

Dalam babak yang sama, Bruce Banner menganalisis beberapa orang superhero yang dikatakan missing in action, seperti Antman dan Spiderman. Avengers merupakan organisasi superhero dengan teknologi canggih, maka tidak hairanlah mereka memperoleh data tentang siapa yang hilang sebab mercy atau siapa yang terselamat. Dalam kes ini, tiga orang didapati tidak dapat dikesan sama ada hidup atau mati selepas mercy.

Seperti yang kita tahu, Spiderman terkesan dengan mercy di planet Titan, tidak hairanlah Avengers tidak dapat mengesannya kerana tidak siapa pun tahu beliau bersama dengan Tony Stark ketika ancaman Thanos berlaku. Juga, Tony Stark tidak ada dalam data MIA Bruce Banner bersama yang lain. Maka, penulis berasumsi bahawa data ini direview selepas mereka menerima pesanan daripada Tony Stark (clip 1). Antman kita juga tahu beliau terperangkap dalam alam Quantum Realm ketika peristiwa itu berlaku. Akhirnya beliau dibebaskan namun tidak diketahui bagaimana, mungkin daripada pertolongan Goliath dan Ghost yang mengetahui di mana Antman ketika itu.

Tetapi yang peliknya individu ketiga yang hilang ialah Shuri, adik Tchala (Black Panther). Ketika perang berlaku di Wakanda, Shuri terlibat sama, dan didapati beliau tidak terkesan dengan mercy. Jadi, kenapa beliau menghilangkan diri? Teori penulis ialah berlakunya pemberontakan dalam menggulingkan kerajaan T’chala dan sekaligus pemerintahan baru di Wakanda. Rujuk pada klip pertama, kita tidak tahu ‘timegap’ antara filem infinity war dengan Avengers 4; Endgame. Jadi ,mungkin ‘timegap’ ini selama… kita ambil mudah, 6 bulan. Itu sudah cukup untuk menggulingkan kerajaan.

Lihatlah Tunisia yang diperintah 23 tahun oleh Ben Ali digulingkan beberapa bulan sahaja dek peristiwa Arab Spring (Manfreda, 2017). Selain itu, jika 50% daripada populasi dikurangkan, maka boleh kita katakan 50% pemerintah dunia juga dilenyapkan. Seperti kita sedia maklum, Black Panther terkesan dengan mercy. Maka, berlaku power vacuum di Wakanda dalam menerajui tampuk pemerintahan. Jadi, Shuri menghilangkan diri untuk menyelamatkan diri dan keluarga mereka daripada dibunuh pemberontak.

Sekian, tak boleh banyak-banyak nanti spoiler pulak.

RUJUKAN

Manfreda, P. (2017, May 3). ThoughtsCo. Retrieved from thoughtsco.com: https://www.thoughtco.com/how-the-arab-spring-started-2353633

Marvel. (2018, December 7). Marvel Studios’ Avengers – Official Trailer. Retrieved from youtube.com: https://www.youtube.com/watch?v=hA6hldpSTF8

Ryan, R, M., Deci, L. (2000). Intrinsic and Extrinsic Motivations: Classic Definitions and New Directions. Contemporary Educational Psychology. 25 (1), 54–67.

worldometers.info. (2017, July 1). Worldometers. Retrieved from worldometers.info: http://www.worldometers.info/world-population/malaysia-population/

Youtube. (2018, December 8). AVENGERS ENDGAME Trailer Breakdown! Easter Eggs & TIME TRAVEL CONFIRMED? Retrieved from youtube.com: https://www.youtube.com/watch?v=i3R1tNATpMo


Dari Uthmaniyah Ke Ikea

Jika diperhatikan, apa yang berlaku sekarang, sama seperti apa yang dialami oleh Empayar Uthmaniyyah menjelang hari-hari terakhir kewujudan tamadun mereka.

Dalam satu penulisan, Empayar Uthmaniyyah pada senja kewujudannya digelar sebagai ‘Sick Man of Europe’ kerana kelemahan dan ‘penyakit’ yang dialami rata-rata masyarakatnya ketika penghujung hayat empayar tersebut.

Translasi kelemahan imunisasi mental dan ketidakmampuan masyarakat dari segenap pelusuk empayar menyerap perubahan yang cuba dibawa oleh pimpinan Uthmaniyyah tidak diterima oleh beberapa kelompok rakyat, seterusnya membawa kepada krisis kepimpinan Sultannya yang dilihat lemah. Wilayah2nya mula menjauhi pentadbiran pusat empayar dan memberontak melepaskan diri.

Kepimpinan Uthmaniyyah yang terakhir pula misalnya dibanding-bandingkankan dengan kegemilangan sultan-sultan sebelumnya, ditambah dengan sabotaj ekonomi dan pentadbiran dari dalam empayar itu sendiri.

Modernisasi ekonomi dan sosial yang cuba dibawa juga ditolak oleh segelintir rakyat yang masih seronok dibuai kegemilangan lalu oleh kepimpinan terdahulu Uthmaniyyah.

Sedangkan krisis luaran, ekonomi, tekanan antarabangsa dan empayar pesaing ketika itu menekan dan mendesak supaya Uthmaniyyah menjadi lebih relevan ketika itu.

Reformasi pentadbiran kerajaan dan modernisasi ketenteraan pula ditolak oleh sebahagian besar kumpulan elit di dalam masyarakatnya ketika itu. Ini kerana pembaharuan ini dilihat mengancam status quo dan kelebihan yang telah mereka dapat dan bina selama ini.

Ringkasnya kerajaan sebagai cerminan rakyat adalah manifestasi sesuai menggambarkan keadaan Empayar Uthmaniyyah ketika itu. Empayar Islam terakhir tersebut kian tenat.

Ini ditambah dengan faktor pengembangan tamadun lain di persekitaran empayar, selain kelemahan aspek keselamatan dan ketenteraan ruang lingkup empayar.

Beberapa siri rusuhan agama, perang saudara yang terhasil dari konflik agama mengesahkan penyakit yang dihadapi masyarakat di dalam empayar tersebut.

Imunisasi lemah, kekurangan ubat dan ketiadaan doktor merawat kegilaan ini kemudiannya bertambah parah dengan berlakunya Perang Dunia Pertama. Ianya telah merobek saki baki kewangan, kekuatan, budaya, maruah dan kewarasan yang masih kekal dalam Empayar Uthmaniyyah untuk terus lenyap dari muka bumi.

Sekurang-kurangnya, Empayar Uthmaniyyah masih dikenang-kenang di dalam lipatan sejarah melalui buku-buku dan bacaan. Menjadi rujukan dan sebutan sebagai pencipta dan pelopor banyak kaedah-kaedah di dalam kaji bintang dan pemetaan langit, juga geografi dan peta dunia moden. Sekstan, kartografi, balai cerap adalah antara jasa2 besar Empayar Uthmaniyyah kepada perkembangan ilmu duniawi.

Jika tiada inipun, sekurang-kurangnya mereka juga dikenali dan diingati sebagai pencipta sofa atau bangku kecil Ottoman. Memenuhi ruang tamu rumah-rumah moden kini dan mudah dibeli di IKEA, misalnya.

Harapnya, kita tidaklah sampai begitu. Tapi awas, sejarah boleh berulang semula. Dengan penciptaan dan perkembangan media sosial seperti Facebook, WhatsApp dan lain2, kesan gandaan dan ripple effect nya pasti lebih hebat.

Jika tidak kita mengambil iktibar, siapa lagi?

Di bawah ialah petikan dari kajian bertajuk The Ottoman Empire:Its Rise, Decline and Collapse oleh Ahmad Fuad Fanani.


Misi Lunar Orbiter Yang Mengambil Gambar Pertama Bumi

Dunia sentiasa bersaing antara satu sama lain. Kali terakhir dua kuasa besar beradu dengan serius, macam-macam kejayaan saintifik dibuat. Amerika Syarikat menghamburkan arus teknologi baharu yang tidak terjangkau dek akal.

Mereka mengharungi 10 tahun yang gila, sebelum berjaya mendaratkan 12 angkasawan di permukaan Bulan. Tetapi sebelum Neil Armstrong dan Buzz Aldrin mendarat di Bulan, pihak NASA menjayakan beberapa misi yang penting.

Untuk pengetahuan semua, Program Apollo sebenarnya bertingkat-tingkat. Kegagalan Apollo 1 mencetuskan krisis pentadbiran yang sangat besar, yang dikaji untuk melaksanakan Apollo 4. Apabila Apollo 4 berjaya, barulah mereka buat Apollo 6.

Kemudian Apollo 7, 8, 9 dan akhirnya 10. Apollo 10 siap pergi ke Bulan (tetapi tidak mendarat).

Sepanjang tempoh ini, pihak NASA mempunyai program-program lain seperti Lunar Orbiter 1 misalnya, Misi Lunar Orbiter 1 sangat penting, kerana tujuannya adalah untuk mengkaji pasal Bulan dari segi geologi, radiasi dan impak metereoid.

Yang paling utama sekali, Lunar Orbiter 1 dicipta untuk mengambil gambar permukaan Bulan. Gambar-gambar ini kemudian digunakan untuk mengenal pasti dan mengesahkan kawasan terbaik untuk pendaratan misi Apollo.

Gambar di atas adalah salah satu daripada galeri umum NASA, diambil Lunar Orbiter 1 pada orbit Bulan. Generasi sekarang mungkin tidak faham betapa pentingnya kejayaan ini.

Dengan teknologi digital serba canggih, memang seolah-olah “alah biasa saja”. Tetapi zaman itu, semua perkara dibuat secara analog. Matematik pendaratan Bulan dikira dengan tangan.

Walaupun ada mesin khas, minda dan jari seorang pakar matematik (dipanggil “seorang” komputer) masih penting (Saner, 2016)

Jadi apabila Lunar Orbiter berjaya menerima isyarat dari Bumi… ambil gambar… dan hantar maklumat tersebut kepada NASA, yang “membina” sekeping gambar melalui maklumat, memang kejayaan ini sangat besar.

Kerana Bumi terletak 380,000 kilometer jauh, terlalu jauh tetapi tidak langsung menjadi penghalang. Semua di Bumi yang tengok gambar ini benar-benar terpegun. Cantik. Indah. Syurgawi. Dan tidak rata macam bangang-bangang tertentu cakap.

Kejayaan Daripada Program Bersistem

Ilmu pengetahuan adalah asas pada segala kejayaan. Sebelum mendarat di Bulan, saintis perlu kenal pasti dulu jenis permukaan. Perbezaan antara dua tempat pun penting.

Sekadar contoh, Malaysia mempunyai beberapa jenis tanah yang komposisinya tidak sama. Semua jenis ini tidak berpadanan dengan jenis tanah di Benua Arab.

Pasir sungai boleh dibuat bahan pembinaan. Pasir gurun (desert) pula tidak boleh buat apa-apa, kerana terlalu lama dikimpal dek angin… bukannya air, sekali gus terlalu licin dan bulat sampai takkan boleh menjadi konkrit (Beiser, 2019).

Perkara ini berbunyi pelik tetapi sangat berasas oleh kerana sentuhan “kaki kapal”. Tanah jenis jerlus? Tanah jenis keras? Tanah beralun-alun? Macam-macam persoalan perlu terjawab untuk menjaminkan pendaratan dan pelepasan pulang yang selamat.

Sebanyak 42 keping gambar diambil dengan resolusi tinggi, bersama 187 keping gambar resolusi separa yang bantu saintis faham permukaan Bulan bersaiz lebih daripada lima juta kilometer persegi.

Walaupun banyak, misi mereka tidak tercapai sepenuhnya… hanya 75 peratus sahaja. Kerana banyak gambar ada sedikit kerosakan, yang mana mereka perlu improvise untuk menjalankan misi.

Kepakaran mereka dalam usaha improvisation terbukti menjadi, kerana Program Apollo tidak gagal.

Apollo 13 walaupun gagal tetapi bukan gagal di Bulan. Kapal tersebut belum sampai di Bulan lagi, ketika kejadian ngeri berlaku. Jadi, wajar kita cakap – Lunar Orbiter benar-benar membantu manusia dari segi saintifik.

RUJUKAN:

Beiser, V. (2019, November 18). Why the world is running out of sand? BBC.

Saner, E. (2016, September 5). How history forgot the black women behind Nasa’s space race. The Guardian.


Panglima Bakir Dari Saribas Diracun!

RAKYAT Sarawak
sendiri mungkin tertanya-tanya siapakah gerangan individu yang bernama Panglima
Bakir dari Saribas kerana agak kurang pendedahan cerita sejarahnya di Sarawak
itu sendiri.  Namun begitu sekiranya kita
rajin menggodek jurnal-jurnal lama sewaktu Brooke di Sarawak sudah tentu nama
ini agak popular didendangkan kerana Panglima Bakir dari Saribas merupakan
antara pemimpin yang pro Brooke suatu waktu dahulu lebih-lebih merupakan
sahabat karib kepada Tuan Muda Charles Brooke (sebelum menjadi Tuan Rajah
menggantikan ayah saudaranya James Brooke).

Antara konflik perang yang disertai oleh Panglima Bakir dari Saribas adalah
untuk mempertahankan Kubu Lily di Betong pada tahun 1885 bersama-sama dengan
Tuan Muda Charles Brooke pada masa itu. Difahamkan Kubu Lily yang menjadi
lambang kekuasaan Brooke di Betong cuba untuk diserang oleh seorang pengikut
setia Rentap yang bernama Aji Apai Limpa.
Ini kerana beliau tidak berpuashati dengan Tuan Muda Charles Brooke dan
angkatannya yang telah memusnah dan membakar rumah panjangnya di Nanga Padeh
pada tahun 1884.  Pada ketika inilah
Panglima Bakir dengan angkatan Melayu Saribas telah bersama-sama Brooke untuk
mempertahankan Kubu Lily biarpun akhirnya Aji Apai Limpa membatalkan niatnya
atas sebab-sebab tertentu.

Dengan nama
sebenarnya Ampuan Bakir bin Salleh dan berasal dari Saribas, Panglima Bakir
dicatatkan sebagai seorang yang pernah bertugas sebagai panglima atau pengawal
peribadi kepada Datu Abang Haji Muhammad iaitu seorang Pegawai Anak Negeri
(Native Officer) di Sibu, Bahagian Ketiga Sarawak pada tahun 1875.  Turut dinyatakan Panglima Bakir yang terkenal
sebagai seorang anak Melayu yang pandai ilmu mempertahankan diri serta bermain
senjata merupakan sepupu sekali kepada Datu Abang Haji Muhammad sendiri dan kerana
itulah segala hal keselamatan beliau diserahkan di tangan sepupunya
sendiri.

Ada satu ketika
diceritakan Panglima Bakir mohon untuk bercuti sementara dari tugasannya
sebagai Panglima kerana ingin mengembara dengan belayar menggunakan jong atau
kapal layarnya melihat negeri orang.
Setelah siaga segala kelengkapan untuk belayar maka berangkatlah
Panglima Bakir bersama-sama dengan Abang Bujang (anak kepada Datu Abang Haji
Muhammad yang baru angkat bujang), Awang Inut (anak Panglima Bakir) dan beberapa
orang anak tempatan dari Sibu menuju destinasi utara Pulau Borneo.

Setelah banyak
perhentian mereka singgahi sewaktu di dalam pelayaran akhirnya mereka sampai ke
utara Borneo iaitu satu pulau yang dinamakan sebagai Pulau Simpang
Mengayau.  Jika kita merujuk kepada
lokasi peta sekarang apa yang disebut sebagai Simpang Mengayau itu sememangnya
wujud iaitu terletak di kawasan Kudat, Sabah.
Satu kawasan yang terkenal dengan keindahan pantainya serta
pelancongannya di Sabah.

Itu cerita sekarang
mengenai Simpang Mengayau yang sudah tentu berasak-asak memanggil pelancong
menyinggahi tempat mereka namun suatu ketika dahulu ketika semangat jatidiri
begitu menebal di kalangan rakyat tempatan, barangsiapa yang bukan orang
tempatan akan sentiasa tidak dialu-alukan kedatangan mereka.  Dan diceritakan penduduk di Pulau Simpang
Mengayau tersangat kebal dan sentiasa berwaspada menjaga pulau mereka dari
dimasuki oleh sesiapa.  Dek kerana begitu
ketat mereka menjaga maka banyak kapal hanya berlabuh di kawasan lautan tidak
jauh dari pulau dan jarang yang berani hampir ke jeti pulau.

Namun untuk kes jong
Panglima Bakir lain pula ceritanya.
Walau begitu ketat dijaga kawasan Pulau Simpang Mengayau, pada satu
subuh yang hening tanpa disangka-sangka tiba-tiba sebuah jong atau kapal layar
yang mengibarkan bendera Sarawak mampu berlabuh di jeti pulau tanpa
disedari.  Malah dikatakan tiada seorang
pun pengawal jeti Pulau Simpang Mengayau yang melihat bagaimana dan kenapa jong
tersebut mampu berlabuh dengan begitu mudah dengan pandangan kasar.

Atas hal yang tidak
disenangi ini cukup membuatkan keriuhan di Pulau Simpang Mengayau itu
sendiri.  Ini kerana mereka almaklum
sesiapa sahaja yang berada dan menjadi juragan jong yang mengibarkan bendera
Sarawak itu bukanlah pelayar yang sembarangan.
Kalau ilmu hanya sekerat mana mungkin boleh menembusi halangan ketat
kawalan penduduk Pulau Simpang Mengayau yang juga turut terserlah sebagai
antara “orang pulau” yang cukup “ilmu” di dada mereka.  Dek kerana itulah, Penghulu Pulau merasakan
dirinya tercabar lantas mengundang Panglima Bakir untuk naik ke darat dengan
alasan bertukar-tukar fikiran dengan tetamu yang baru tiba.

Jemputan daripada
Penghulu Pulau bukanlah sesuatu yang boleh diambil ringan malah jika tidak
diterima ianya adalah satu perbuatan yang biadap biarpun hakikatnya Panglima
Bakir mengetahui sudah tentu ada hal yang tidak baik berlaku.  Dek kerana sebagai seorang muslim yang
segalanya berserah dan bertawakal kepada Allah maka beliau bersama Abang Bujang
dan Awang Inut menyantuni ajakan Penghulu Pulau tersebut.  Sebelum memijak tangga rumah Penghulu Pulau
itu lantas Panglima Bakir berpesan kepada anak dan anak saudaranya.  Walau apa jua yang terjadi, Abang Bujang dan
Awang Inut harus segera pulang ke Sibu tanpa beliau ada sekalipun.

Dipendekkan cerita
ketika di rumah Penghulu Pulau, tetamu dari Sarawak dilayan seperti tiada apa
yang berlaku malah mereka dijamu dengan pelbagai makanan.  Tanpa merasa was-was Abang Bujang dan Awang
Inut menikmati segala juadah yang disediakan dengan restu dari Panglima
Bakir.  Dan tatkala mereka pulang ke jong
mereka di jeti, kedua-duanya sudah kekenyangan dan terus masuk tidur.  Namun hal ini jauh berbeza dengan Panglima
Bakir ini kerana sejak pulang itu juga dikhabarkan beliau sakit perut yang amat
sangat dan disusuli dengan muntah darah.

Keesokan harinya
baharulah Abang Muhammad dan Awang Inut serta anak kapal yang lain menyedari
apa yang berlaku ke atas Panglima Bakir setelah melihat keadaannya yang pucat
lesi dan sebagainya.  Maka berusahalah
mereka untuk mencari ubat bagi merawat beliau sehinggalah Panglima Bakir ketika
di dalam separuh sedar mengarahkan anaknya untuk mencabut kayu turus pengikat
perahu di jong mereka kemudian hiriskan kulitnya untuk dicampur di dalam air
minumannya.  Tanpa berlengah dan kasih
sayang seorang anak kepada ayahnya melakukan apa sahaja untuk kesembuhan
ayahnya.

Keesokannya,
Panglima Bakir yang lemah sebelumnya sudah ceria dan kembali bertenaga malah
sudah mampu mengimamkan solat Subuh di jong mereka.  Dan beliau turut mengarahkan anak-anak buahnya
untuk bersedia kerana mereka akan meninggalkan Pulau Simpang Mengayau pada hari
itu.  Cukuplah hanya tiga hari sahaja
berada di pulau tersebut dan tibalah masa untuk kembali ke tanahair bertemu
sanak saudara.

Dan sebelum beliau
memulakan pelayaran balik, Panglima Bakir tekad untuk mengunjungi rumah
Penghulu Pulau.  Kedatangan beliau yang
tanpa diundang itu telah menjadi kejutan kepada Penghulu dan anak-anak buahnya
yang sedia ada.  Ini kerana jika
diikutkan kepada “rahsia” racun yang dihidangkan di dalam minuman Panglima
Bakir, cukup tiga hari maka sudah habislah nyawa si peminumnya namun ini
langsung tidak ada pada Panglima Bakir.
Penghulu Pulau lantas memohon maaf kepada Panglima Bakir kerana terlalu
berdendam ke atas perbuatan jong Panglima Bakir yang boleh memasuki jeti
Pulau.  Sedangkan ianya bukan disebabkan
ilmu kebatinan yang tinggi tetapi kerana kelalaian anak-anak buahnya sendiri.

Di pihak Panglima
Bakir pula sebagai seorang yang sudah biasa dengan diplomasi tidak mahu ianya
dipanjang-panjangkan ini kerana kita semua bersaudara.  Sebelum jong Panglima Bakir meninggalkan
Pulau Simpang Mengayau dikatakan beliau bersumpah tidak mengizinkan anak
cucunya sehingga tujuh keturunan mendatangi dan melawat Pulau Simpang
Mengayau.  Tidak lama kemudian, Panglima
Bakir dan angkatan jongnya tiba di Sibu dan kembali ke pangkuan keluarga
seadanya serta terus menabur bakti untuk keselamatan Sarawak sehingga ke akhir
hayat.

Tikar pucuk tikar
bangkuang

Tempat duduk Raja Melayu

Ikan busuk jangan
dibuang

Pakai merampai
sidaun kayu

Berbuat baik aduhai
rakan

Ke dalam laut engkau
campakkan

Jika tidak dikenal
ikan

Tuhanmu Allah kenal
ya kah bukan.

-HB-

#kameksayangSarawakbah!

Rujukan:


Lima Makam Berusia 4,000 Tahun Ditemui Di Piramid Purba Di Saqqara

Beberapa minggu lepas, pasukan pengkaji Mesir Purba telah membuat satu penemuan mengejut di Saqqara, Memphis. Ekskavasi yang dijalankan di nekropolis itu menemukan lima makam berusia 4,000 tahun. Makam-makam ini dikatakan berasal dari era Kerajaan Lama (2700-2200 SM) dan Tempoh Peralihan Pertama (2181-2055 SM).

Kelima-lima makam ini ditemui kira-kira 100 meter di barat daya Piramid Merenre, selatan Saqqara. Pengkaji Mesir Purba dari Kementerian Pelancongan dan Antikuiti Mesir percaya kelima-lima makam ini merupakan makam golongan aristokrat dua era berkenaan.

Makam pertama yang ditemui milik seorang bangsawan bernama Irie. Makamnya termasuk laluan yang diukir dan dihias cantik menuju ke ruang pemakaman. Ini termasuk dinding-dinding yang diukir pelbagai adegan berkenaan pemakaman. Di sini, pasukan pengkaji Mesir Purba menemui keranda batu kapur yang besar dan artifak alat-alat pengukir.

Makam kedua pula milik seorang wanita dipercaya isteri seorang lelaki bernama Yart. Ini berdasarkan kerandanya ditemui berhampiran dengan keranda suaminya. Makam ketiga milik seorang pegawai istana bernama Babi Farhafai/Bi Nafarhafayi. Semasa hayatnya, beliau dikatakan berkhidmat sebagai penyelia kuil yang didedikasikan kepada Firaun.

Makam keempat pula ditemui kira-kira enam meter di ruang bawah tanah. Makam ini milik seorang wanita bernama Petty yang bertanggungjawab menguruskan penampilan, pakaian dan solekan Firaun. Beliau juga dikatakan berkhidmat sebagai pendeta kuil Dewi Hathor, dewi kecantikan, muzik dan kesuburan Mesir Purba.

Sementara makam terakhir pula milik seorang lelaki bernama Hannu dan diletakkan dalam lubang berbentuk segi empat tepat. Hannu memegang banyak gelaran semasa hayatnya. Antara tugasnya ketika itu ialah penyelia kuil yang didedikasikan kepada Firaun, penyelia istana diraja dan datuk bandar.

Saqqara menjadi tumpuan pengkaji Mesir Purba sejak beberapa tahun kebelakangan ini. Ini selepas banyak penemuan artifak dan makam dari pelbagai dinasti dan era. Misalnya, pada 2020, pengkaji Mesir Purba telah menemui 100 buah keranda yang tidak diusik dan 40 buah patung besar era Dinasti Ke-26. Dengan lebih banyak penemuan seperti ini, lebih banyak rahsia Mesir Purba akan disingkap.

RUJUKAN

Pandey, S. (2022, 18 Mac). Excavations Unearth Five Stunning 4,000-Year-Old Tombs in Egypt. Ancient-Origins.

Sumber gambar: Kementerian Pelancongan dan Antikuiti Mesir


Kenapa Kopi Buat Rasa Nak Terkencing?

Ini adalah soalan lazim bagi peminum kopi. Kenapa bila kita minum kopi, dalam sejam macam tu kita akan rasa nak terkencing walaupun minum sedikit? Dan yang paling penting, kenapa bau kopi dalam kencing tu kuat? Apa kaitan kopi dengan kencing?

Untuk itu, kita kena faham dulu komponen kimia terkenal dalam kopi. Kafein. Tahu tak kafein ni sebenarnya sejenis dadah? Untuk sesuatu itu digelar dadah, komponen kimia itu sepatutnya mempunyai kebolehan untuk masuk campur sistem badan atau sel.

Kafein ialah sejenis bahan psikoaktif yang boleh menganggu sistem kimia otak. Kafein, sebagaimana dadah yang lain, juga boleh menyebabkan ketagihan, cuma ia dadah yang lemah dan boleh dipecahkan hati kita dengan cepat. Apabila ia dipecahkan oleh badan, ia menghasilkan bahan kimia lain seperti polyphenols yang kemudiannya dikumuhkan melalui kencing. Bahan kimia inilah yang buat bau kopi dalam kencing tu.

Selalunya dadah ini bertindak dengan menjadi pengganti atau pengacau bahan biokimia dalam badan kita. Kafein bertindak sebagai dadah dengan menampal dirinya pada reseptor kimia adenosine pada sel saraf. Benda ini terjadi kerana bentuk kimia kafein dan adenosine ni lebih kurang. Dua dua boleh melekat pada reseptor tersebut.

Sebagaimana yang pernah aku cerita dalam artikel adrenalin, setiap sel dalam badan kita mempunyai reseptor untuk tampalan kimia hormon. Tampalan adrenalin pada reseptor otot buat kita jadi kuat. Tampalan kafein pada reseptor saraf buat kimia adenosin tak boleh nak tampal pada reseptor saraf. Adenosine ni lah kimia yang buat kita mengantuk. Sebab itu bila kita minum kopi kita dapat tahan mengantuk.

Tapi, itu tak menjelaskan kenapa kita rasa nak kencing sebab minum kopi. Jadi, kafein ni ada fungsi kimia yang lain ke? Untuk itu, kita kena tengok sistem buah pinggang kita. Jumlah pengeluaran air kencing kita dikawal oleh hormon bernama ADH (anti diuretic hormone). Selalunya apabila kandungan air dalam darah sedikit, ADH akan dirembeskan, melekat pada reseptor sel buah pinggang dan air yang ditapis keluar oleh buah pinggang akan diserap kembali ke dalam darah.

Walau bagaimanapun, kafein menghalang penghasilan ADH ini, menyebabkan air berterusan ditapis keluar oleh buah pinggang menjadi air kencing. Fenomena ini kita panggil sebagai diuresis. Juga, kafein menyebabkan garam dalam pundi kencing tak mampu diserap kembali ke dalam darah. Apabila kandungan garam menjadi tinggi dalam air kencing, air dalam darah akan menjadi semakin galak diserap oleh buah pinggang untuk menstabilkan kepekatan garam dalam pundi kencing. Fenomena ini kita panggil sebagai natriuresis dan mekanismenya sama macam nak buat ikan masin. Apabila garam ditabur pada permukaan ikan, air dalam ikan akan keluar daripada sel sel untuk menstabilkan kepekatan garam di luar. Air akan sentiasa bergerak ke arah tempat yang pekat dengan garam dan bahan terlarut.

Disebabkan ini, air kencing kita menjadi banyak dan berbau kopi.

RUJUKAN:

Benowitz, N. L. (1990). Clinical pharmacology of caffeine. Annual review of medicine, 41(1), 277-288.

Fenton, R. A., Poulsen, S. B., de la Mora Chavez, S., Soleimani, M., Busslinger, M., Dominguez Rieg, J. A., & Rieg, T. (2015). Caffeine-induced diuresis and natriuresis is independent of renal tubular NHE3. American journal of physiology. Renal physiology, 308(12), F1409–F1420. doi:10.1152/ajprenal.00129.2015

Fredholm, B. B., Bättig, K., Holmén, J., Nehlig, A., & Zvartau, E. E. (1999). Actions of caffeine in the brain with special reference to factors that contribute to its widespread use. Pharmacological reviews, 51(1), 83-133.

Marieb E (2014). Anatomy & physiology. Glenview, IL: Pearson Education, Inc. ISBN 978-0-321-86158-0.

Zhang, Y., Coca, A., Casa, D. J., Antonio, J., Green, J. M., & Bishop, P. A. (2015). Caffeine and diuresis during rest and exercise: A meta-analysis. Journal of science and medicine in sport, 18(5), 569–574. doi:10.1016/j.jsams.2014.07.017


Yakuza Dalam Sepak Terajang Dunia Politik Jepun

Biar betul yakuza dan politik ada titik pertemuan? Ya, benar yakuza telah pun mengambil posisinya yang tersendiri dalam dunia politik negara matahari terbit itu. Bahkan, sebelum tertubuhnya yakuza, kumpulan zaman lampau yang memunculkan yakuza iaitu bakuto telah pun melibatkan diri dalam gerakan politik. Seperti artikel sebelum ini, bakuto adalah kumpulan sindiket perjudian yang paling berpengaruh di Jepun.

Sekitar
tahun 1880, ahli kumpulan bakuto
telah menjadi ahli dan juga kepimpinan dalam Gerakan Pembebasan dan Hak Rakyat.
Itulah fasanya gerakan tersebut mencapai fasa keganasan. Pada tahun 1884,
kumpulan askar dari kalangan orang miskin telah dibentuk. Ia akan menyerang
sesiapa sahaja yang mereka rasakan bertanggungjawab terhadap kemiskinan yang
wujud di Jepun.

Pengasas
kumpulan ini sendiri adalah ahli kumpulan
bakuto iaitu Tashiro Eisuke.
Kejadian-kejadian di atas ini telah membuka pintu penyertaan kumpulan bakuto ke dalam dunia politik Jepun.

Yakuza dan sumbangan
dana politik

Kebiasaannya,
yakuza akan bekerja sebagai
penguatkuasa bagi sesebuah parti politik. Kerjanya tak lain dan tak bukan ialah
memaksa pengundi dan mendiamkan parti berhaluan kiri melalui gangguan dan
serangan. Namun, paksaan secara fizikal ini tidak lagi relevan tahun demi tahun
kerana pemberian wang adalah lebih berkesan.

Politik
wang ini jugalah yang telah memerangkap yakuza
apabila terdedahnya skandal melibat kumpulan mereka dan beberapa ahli parlimen
sekitar tahun 1970. Semenjak itu, rakyat Jepun tidak akan bertolak ansur terhadap
ahli parlimen yang mempunyai hubung kait dengan kumpulan yakuza.

Begitu
sensitifnya hal ini di mata rakyat Jepun hingga menyebabkan perletakkan jawatan
Perdana Menteri Jepun, Mori Yoshiro pada tahun 2002. Puncanya adalah kerana
Mori Yoshiro menghadiri sebuah majlis perkahwinan yang turut dihadiri seorang
ketua kumpulan yakuza. Sekalipun
tiada unsur-unsur rasuah, namun, keberadaan Mori dalam majlis yang turut
dihadiri orang besar yakuza adalah
tidak molek.

Berada
bersama pun sudah dianggap tidak molek, apatah lagi menerima dana dari yakuza. Dalam sejarah politik Jepun,
telah dicatakan beberapa kes di mana parti-parti politik di menerima sumbangan
dari sumber-sumber yang terkait dengan yakuza.
Antaranya:

Skandal
politik ini juga bukanlah sekadar melibatkan wang sahaja. Ia juga melibatkan
ahli politik bermandi darah kerana hubungan dengan yakuza.

Serangan ganas terhadap
ahli politik masih berlaku

Walaupun akta dan peraturan semakin
ketat terhadap pergerakan ahli yakuza,
namun, ada beberapa kes serangan yang berlaku ke atas ahli politik dilakukan
ahli kumpulan yakuza. Pada tahun
2000, seorang ahli perniagaan telah mengupah beberapa orang gangster untuk
mengebom rumah Perdana Menteri, Abe Shinzo.
Kejadian ini telah berlaku beberapa kali.

Terdapat beberapa serangan yang akhirnya
membunuh ahli politik yang disasarkan. Contohnya, pada April 2007 apabila Datuk
Bandar Nagasaki, Ito Iccho yang telah mati ditembak sekumpulan gangster.
Pembunuhan ini dilaporkan kerana ketidakpuasan hati sebuah firma pembinaan yang
tidak mendapat projek setelah memberi dana politik untuk kempen pilihan raya
Ito Iccho.

Tidak lupa juga kejadian seorang
gangster di Ibaraki yang memandu sebuah treler berpeti sejuk lalu merempuh
pejabat perhimpunan pilihanraya tempatan yang meragut nyawa seorang ahlinya. Kejadian-kejadian
ini sekaligus membuktikan bahawa laporan mengenai tiadanya pengaruh politik
kumpulan yakuza seratus peratus pada
abad ke-21 adalah tidak tepat sama sekali.

Walaupun, pengaruh yakuza dalam dunia politik lebih tertumpu kepada pelobi dan pemberi
dana, masih ada adat tradisi yakuza
yang diterima pakai dalam banyak parti politik dan struktur organisasi lain di
Jepun.

Pengaruh
tradisi yakuza dalam parti politik dan organisasi di Jepun

Dalam struktur organisasi yakuza,  mereka mengamalkan konsep kesetiaan bagai seorang bapa dan anak kandungnya sendiri. Konsep ini dipanggil sebagai Oyabun dan Kobun. Di mana Oyabun membawa makna seorang ayah yang sentiasa memberi nasihat, perlindungan dan bantuan kepada anak-anak kecilnya. Sebagai timbal balas, anak-anak kecil ini tadi akan menumpahkan taat setia serta berkhidmat kepada ayahnya. Ini dipanggil sebabagi Kobun.

Oyabun sebagai ketua yakuza, manakala Kobun adalah ahli-ahli bawahannya. Kobun akan menempuhi cabaran yang panjang serta ekstrem untuk menunjukkan taat setianya sehingga ke tahap sanggup melakukan pembunuhan dan membunuh diri sendiri atas nama Oyabun.

Tidak syak lagi, sistem Oyabun dan Kobun boleh dilihat dalam parti-parti politik di Jepun. Sekali pun, dalam parti politik ia tidaklah tinggi kesetiaanya berbanding kumpulan yakuza, namun, mereka mengambil semangat konsep tradisi yakuza ini.

Sumber:

1) Andrew Rankin. (2012). 21st Century Yakuza: Recent
Trends in Organized Crime in Japan-Part 1. The Asia-Pacific Journal.
2) Kristinn Árnason. (2014). History Of
The Yakuza. Sigillum Universitatis Islandiae.